**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 26 Μαίου 2020, ημέρα Τρίτη και ώρα 10.25΄, στην Αίθουσα των συνεδριάσεων της Ολομέλειας του Μεγάρου της Βουλής, συνήλθαν σε κοινή συνεδρίαση η Διαρκής Επιτροπή Κοινωνικών Υποθέσεων και η Διαρκής Επιτροπή Οικονομικών Υποθέσεων υπό την προεδρία του κυρίου Βασίλειου Οικονόμου, Προέδρου της Διαρκούς Επιτροπής Κοινωνικών Υποθέσεων, με θέμα ημερήσιας διάταξης την συνέχιση της επεξεργασίας και εξέτασης του σχεδίου νόμου του Υπουργείου Υγείας «Κύρωση: α) της από 13.4.2020 Π.Ν.Π. « Μέτρα για την αντιμετώπιση των συνεχιζόμενων συνεπειών της πανδημίας του κορωνοϊού COVID-19 και άλλες κατεπείγουσες διατάξεις» (A΄ 84) και β) της από 1.5.2020 Π.Ν.Π. «Περαιτέρω μέτρα για την αντιμετώπιση των συνεχιζόμενων συνεπειών της πανδημίας του κορωνοϊού COVID-19 και την επάνοδο στην κοινωνική και οικονομική κανονικότητα» (Α΄90) και άλλες διατάξεις». (2η συνεδρίαση – ακρόαση εξωκοινοβουλευτικών προσώπων).

Στη συνεδρίαση παρέστησαν ο Υφυπουργός Υγείας, κ. Βασίλειος Κοντοζαμάνης, ο Υφυπουργός Οικονομικών, κ. Απόστολος Βεσυρόπουλος, καθώς και αρμόδιοι υπηρεσιακοί παράγοντες.

Επίσης, στη συνεδρίαση εξέθεσαν τις απόψεις τους μέσω τηλεδιάσκεψης σύμφωνα με το άρθρο 38 οι κ.κ.: Μιχαήλ Γιαννάκος, Πρόεδρος της Πανελλήνιας Ομοσπονδίας Εργαζομένων Δημοσίων Νοσοκομείων (Π.Ο.Ε.ΔΗ.Ν.), Παναγιώτης Ζυγούρης, νομικός σύμβουλος της Κεντρικής Ένωσης Δήμων Ελλάδας (Κ.Ε.Δ.Ε.), Αθανάσιος Εξαδάκτυλος, Πρόεδρος του Πανελλήνιου Ιατρικού Συλλόγου (Π.Ι.Σ.), Δημήτρης Καραγεωργόπουλος, Γραμματέας Τύπου και Δημοσίων Σχέσεων της Γενικής Συνομοσπονδίας Εργατών Ελλάδος (Γ.Σ.Ε.Ε.), Άγγελος Μπίνης, Διοικητής της Εθνικής Αρχής Διαφάνειας (Ε.Α.Δ.), Γεώργιος Καββαθάς, Πρόεδρος της Γενικής Συνομοσπονδίας Επαγγελματιών Βιοτεχνών Εμπόρων Ελλάδας (Γ.Σ.Ε.Β.Ε.Ε.), Ευστάθιος Κουτσοχήνας, Πρόεδρος του Δικηγορικού Συλλόγου Θεσσαλονίκης (Δ.Σ.Θ.),Αναστασία Κοττανίδου, Πρόεδρος της Ελληνικής Εταιρείας Εντατικής Θεραπείας και ο Νικόλαος Παπαγεωργίου, μέλος του Συνδικάτου Επισιτισμού – Τουρισμού Ξενοδοχείων Νομού Αττικής.

Ο Προεδρεύων των Επιτροπών, κ. Βασίλειος Οικονόμου, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ. Ακτύπης Διονύσιος, Βρυζίδου Παρασκευή, Γιόγιακας Βασίλειος, Ευθυμίου Άννα, Κρητικός Νεοκλής, Λιάκος Ευάγγελος, Μαντάς Περικλής, Μπίζιου Στεργιανή (Στέλλα), Οικονόμου Βασίλειος, Πνευματικός Σπυρίδων, Λοβέρδος Ιωάννης, Στεφανάδης Χριστόδουλος, Τζηκαλάγιας Ζήσης, Παπαδόπουλος Μιχαήλ, Φωτήλας Ιάσων, Χρυσομάλλης Μιλτιάδης, Αβραμάκης Ελευθέριος, Αγαθοπούλου Ειρήνη – Ελένη, Θραψανιώτης Εμμανουήλ, Μεϊκόπουλος Αλέξανδρος, Μιχαηλίδης Ανδρέας, Ξανθός Ανδρέας, Πολάκης Παύλος, Ζαχαριάδης Κωνσταντίνος, Μουλκιώτης Γεώργιος, Πουλάς Ανδρέας, Κατσώτης Χρήστος, Αθανασίου Μαρία, και Απατζίδη Μαρία.

Από τη Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ.

Αναστασιάδης Σάββας, Βολουδάκης Κωνσταντίνος - Μανούσος, Βούλτεψη Σοφία, Δημοσχάκης Αναστάσιος, Ιατρίδη Τσαμπίκα (Μίκα), Καλογιάννης Σταύρος, Κεδίκογλου Συμεών (Σίμος), Λιβανός Παναγιώτης – Σπυρίδων (Σπήλιος), Παπαδημητρίου Χαράλαμπος (Μπάμπης), Σπανάκης Πέτρος - Βασίλειος, Αλεξιάδης Τρύφων, Γκιόλας Ιωάννης, Ελευθεριάδου Σουλτάνα, Μαμουλάκης Χαράλαμπος (Χάρης), Παπαδόπουλος Αθανάσιος, Παπανάτσιου Αικατερίνη, Παπαχριστόπουλος Αθανάσιος (Θανάσης), Συρμαλένιος Νικόλαος, Τσακαλώτος Ευκλείδης, Βιλιάρδος Βασίλειος, Χήτας Κωνσταντίνος και Λογιάδης Γεώργιος.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Ξεκινάει η κοινή συνεδρίαση της Διαρκούς Επιτροπής Οικονομικών Υποθέσεων και της Διαρκούς Επιτροπής Κοινωνικών Υποθέσεων, με θέμα ημερήσιας διάταξης την συνέχιση της επεξεργασίας και εξέτασης του σχεδίου νόμου του Υπουργείου Υγείας «Κύρωση: α) της από 13.4.2020 Π.Ν.Π. « Μέτρα για την αντιμετώπιση των συνεχιζόμενων συνεπειών της πανδημίας του κορωνοϊού COVID-19 και άλλες κατεπείγουσες διατάξεις» (A΄ 84) και β) της από 1.5.2020 Π.Ν.Π. «Περαιτέρω μέτρα για την αντιμετώπιση των συνεχιζόμενων συνεπειών της πανδημίας του κορωνοϊού COVID-19 και την επάνοδο στην κοινωνική και οικονομική κανονικότητα» (Α΄90) και άλλες διατάξεις».

Το λόγο έχει ο κ. Παναγιώτης Ζυγούρης, Νομικός Σύμβουλος της ΚΕΔΕ.

**ΠΑΝΑΓΙΩΤΗΣ ΖΥΓΟΥΡΗΣ (Νομικός Σύμβουλος της ΚΕΔΕ):** Η Κεντρική Ένωση Δήμων Ελλάδος είναι παρούσα με τον Νομικό της Σύμβουλο. Ονομάζομαι Παναγιώτης Ζυγούρης και είμαι ο Νομικός Σύμβουλος της ΚΕΔΕ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Πολύ γνωστός δικηγόρος πάνω στα θέματα της Αυτοδιοίκησης.

**ΠΑΝΑΓΙΩΤΗΣ ΖΥΓΟΥΡΗΣ (Νομικός Σύμβουλος της ΚΕΔΕ):** Μιλάμε για την επικύρωση της Πράξης Νομοθετικού Περιεχομένου της 1/5/2020, έτσι δεν είναι;

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Σωστά.

**ΠΑΝΑΓΙΩΤΗΣ ΖΥΓΟΥΡΗΣ (Νομικός Σύμβουλος της ΚΕΔΕ):** Μιλάμε και για την επικύρωση της Πράξης Νομοθετικού Περιεχομένου της 13/4/2020;

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Σωστά, μιλάμε και για τις δύο. Αφορούν και τα θέματα Αυτοδιοικήσεως.

**ΠΑΝΑΓΙΩΤΗΣ ΖΥΓΟΥΡΗΣ (Νομικός Σύμβουλος της ΚΕΔΕ):** Άρα, λοιπόν θα ξεκινούσα από την Πράξη Νομοθετικού Περιεχομένου της 13/4/2020. Η Κεντρική Ένωση, βασικά, για μεν την πρώτη πράξη της 13/4/2020, αυτά τα οποία αφορούν την Κεντρική Ένωση, δηλαδή τους Δήμους, είναι τα άρθρα από το 25ο έως το 37ο.

Εμείς πριν την έκδοση της Πράξης Νομοθετικού Περιεχομένου είχαμε μια συνεργασία με το Υπουργείο Εσωτερικών και υποβάλαμε προτάσεις οι οποίες σε γενικές γραμμές έγιναν δεκτές.

Το άρθρο 25, όπως ξέρετε, αναφέρεται στις προσωρινές δομές φιλοξενίας των αστέγων. Οι παράγραφοι 1, 2 και 3 δεν έχουν υλοποιηθεί, γιατί υπάρχει μια δυσκολία.

Αυτό που έχει σημασία για μας είναι η παράγραφος 4, που αρχίζει να υλοποιείται, όπου δύνανται να χρησιμοποιηθούν καταλύματα για την προσωρινή διαμονή αστέγων και άλλων ευάλωτων ομάδων, με απόφαση, βεβαίως, του δημοτικού συμβουλίου, έτσι ώστε να προστατευτούν αυτές οι ευπαθείς ομάδες.

Η παροχή της υπηρεσίας αυτής, επειδή, όπως ξέρετε, δεν μπορεί να γίνει τακτικός διαγωνισμός, πάλι εδώ ισχύουν οι διαδικασίες, κατά παρέκκλιση των διατάξεων των δημοσίων συμβάσεων, με διαπραγμάτευση ή απευθείας ανάθεση.

Παρακάμπτουμε αυτές τις διαδικασίες. Ήταν κάτι που ζητήσαμε και είναι πολύ θετικό.

Το επόμενο άρθρο, σχετικά με την απαλλαγή των γονέων από τα τροφεία δημοτικών βρεφικών και παιδικών σταθμών, επειδή μετέχουν οι γονείς σε ένα ποσοστό και έχει ανασταλεί η λειτουργία αυτών των σταθμών.

Βεβαίως, το ζητήσαμε και εμείς. Υπάρχει απαλλαγή για όσο διάστημα είναι σε αναστολή η λειτουργία αυτών των σταθμών.

Προμήθεια ψηφιακού εξοπλισμού για τις σχολικές επιτροπές. Το ζητήσαμε εμείς και αυτό αλλά δεν ξέρω κατά πόσον έχει υλοποιηθεί η προμήθεια ψηφιακών δεκτών για τις σχολικές επιτροπές, μιας και τα σχολεία έχουν ήδη αρχίσει να λειτουργούν.

Ήταν και αυτό κάτι που ζητήσαμε, όπου υφίστατο ανάγκη να προμηθευτούν, με αποφάσεις των σχολικών επιτροπών, αυτόν τον ψηφιακό εξοπλισμό και η δαπάνη αυτή θα καλύπτονταν από τους οικείους ΟΤΑ, εφόσον οι σχολικές επιτροπές δεν διέθεταν την ανάλογη πίστωση.

Βασικά, συμφωνούμε με όλες αυτές τις διατάξεις.

Στη δεύτερη ΠΝΠ, την από 1ης Μαΐου 2020, μας ενδιαφέρουν τα άρθρα από το άρθρο 22 και μετά.

Το άρθρο 23, έχει ένα ενδιαφέρον. Τα τέλη καθαριότητας και φωτισμού, όπως ξέρετε, είναι ανταποδοτικά. Όμως προέκυψαν εδώ οι περιπτώσεις εκείνες κατά τις οποίες, λόγω αναστολής λειτουργίας των καταστημάτων, κυρίως υγειονομικού ενδιαφέροντος, προέκυψε το ζήτημα της απαλλαγής των καταστημάτων αυτών, εφόσον δεν λειτουργούν, από τα ανταποδοτικά τέλη καθαριότητας και φωτισμού.

Επειδή, όμως, ακριβώς, είναι ανταποδοτικά, προβλέφθηκε ότι τα έσοδα που λείπουν για την εξυπηρέτηση της υπηρεσίας καθαριότητας, μπορούν να καλυφθούν από άλλες δαπάνες των δήμων, με σχετική τροποποίηση του προϋπολογισμού.

Αυτή είναι μια διάταξη που τη ζητήσαμε και ήταν αναγκαία.

Στο άρθρο 29, που αφορά ζητήματα προμηθειών ΟΤΑ για την αποτροπή διασποράς του κορονοϊού, όπου οι ΟΤΑ και οι επιχειρήσεις τους μπορούν να συνάπτουν συμβάσεις προμήθειας οχημάτων, ανταλλακτικών και υπηρεσιών συντήρησης, ιδιαίτερα για την εκτέλεση του συγκοινωνιακό τους έργου που εκτελείται από το δήμο.

Επίσης με τις συμβάσεις αυτές, να γίνεται η εφαρμογή του άρθρου 32 του ν.4412, εφόσον είναι κάτω από τα κατώτατα όρια να εφαρμόζονται αναλόγως οι διατάξεις της, δηλαδή να γίνεται με διαπραγμάτευση και να παρακάμπτονται οι διαδικασίες των δημοσίων συμβάσεων, λόγω του ότι αυτά πρέπει να γίνουν σε σύντομο χρονικό διάστημα.

Αυτές είναι, βασικά, οι παρατηρήσεις μας, με τις οποίες εμείς, ως ΚΕΔΕ, έχουμε ήδη συμφωνήσει και υλοποιήσει.

Σας ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Το λόγο έχει ο κ. Εξαδάκτυλος.

**ΑΘΑΝΑΣΙΟΣ ΕΞΑΔΑΚΤΥΛΟΣ (Πρόεδρος του Πανελλήνιου Ιατρικού Συλλόγου (Π.Ι.Σ.)):** Οι διατάξεις που αφορούν στον χώρο της Υγείας, σε γενικές γραμμές, μας βρίσκουν σύμφωνους. Έχουμε, όμως, δύο σημεία στα οποία θα θέλαμε να εκφράσουμε τον προβληματισμό μας.

Το ένα σημείο αναφέρεται στο «claw back». Ενώ υπάρχουν ρυθμίσεις για το «claw back» στα δημόσια νοσοκομεία και υπάρχουν ρυθμίσεις, επίσης, ευνοϊκές και για το «claw back» στις μεγάλες ιδιωτικές κλινικές, δεν υπάρχουν αντίστοιχες ρυθμίσεις για το«claw back» των μικρών εργαστηρίων και των κλινικοεργαστηριακών γιατρών.

Έχουμε την αίσθηση ότι η ανάγκη που προκύπτει για τη ρύθμιση του «claw back» των πρώτων, που, ορθώς, ρυθμίζεται, προκύπτει, εξίσου, και για τη ρυθμίσεις του «claw back» των εργαστηρίων και των κλινικοεργαστηριακών γιατρών που, ατυχώς, δεν ρυθμίζεται. Αυτό θεωρούμε ότι είναι μία έλλειψη που περιμένουμε κάποια στιγμή, όχι, όμως, στο απώτατο μέλλον, να ρυθμιστεί και αυτό.

Το δεύτερο αφορά μία ρύθμιση που υπάρχει για το αγροτικό ως προϋπόθεση για τη συμμετοχή στις εξετάσεις ειδικότητας, για συγκεκριμένες ειδικότητες που είναι αναγκαίες για την αντιμετώπιση του Covid, δηλαδή, για αναισθησιολόγους και πνευμονολόγους.

Το αγροτικό είναι ένας ήπιος εκβιασμός έναντι των γιατρών όλης της χώρας. Άλλοτε, υφίσταται ως προϋπόθεση για να ξεκινήσει κανείς ειδικότητα και εκεί υπάρχει μία λογική, καίτοι δεν έχει κανέναν εκπαιδευτικό χαρακτήρα το αγροτικό, έτσι όπως γίνεται στην Ελλάδα. Άλλοτε, υφίσταται ως προϋπόθεση για να διοριστεί κανείς στο Δημόσιο και αυτό έχει μία λογική, αλλά τα τελευταία χρόνια υφίσταται ως προϋπόθεση για ανθρώπους που ξεκίνησαν την ειδικότητά τους για να συμμετάσχουν στις εξετάσεις για τη λήψη του τίτλου. Δηλαδή, μετά από πέντε, έξι ή εφτά χρόνια εξειδίκευσης, θα πρέπει κανείς να πάει για έναν χρόνο να κάνει αγροτικό και να γυρίσει μετά από ένα χρόνο να δώσει τις εξετάσεις του.

Αυτό δεν έχει καμία, απολύτως, λογική. Βλέπουμε ότι όταν υπάρχει ανάγκη, όπως π.χ. στη συγκεκριμένη περίπτωση για τον Covid, εξαιρούμε αυτή την υποχρέωση από τα απαραίτητα για τη συμμετοχή στις εξετάσεις. Όταν υπάρχει κάποιος λόγος ή κάποια συμφωνία με το εξωτερικό, π.χ. με τους Κυπρίους, το εξαιρούμε και πάλι, αλλά το αφήνουμε για όλους τους υπόλοιπους.

Πιστεύουμε ότι το αγροτικό δεν πρέπει με κανέναν τρόπο να συνδυάζεται με την εκπαιδευτική διαδικασία και τη λήψη της ειδικότητας. Δεν έχει καμία λογική και πρέπει να ανασχεδιαστεί από την αρχή. Ζητούμε για όλους τους συναδέλφους που βρίσκονται σήμερα στη φάση που έχει ολοκληρωθεί η εκπαίδευσή τους και είναι έτοιμοι να δώσουν ειδικότητα, να καθίσουν στις εξετάσεις, χωρίς την προϋπόθεση του αγροτικού. Αποτελεί, επίσης, ισχυρό αντικίνητρο για οποιονδήποτε βρίσκεται στο εξωτερικό να επιστρέψει στη χώρα του.

Τέλος, θα ήθελα να πω, ότι αυτό που γενικά εξελίχθηκε πολύ ομαλά και αποτέλεσε επίτευγμα για τη χώρα μας, η αντιμετώπιση της πανδημίας, μας δίνει, αυτή τη στιγμή, ένα χρονικό περιθώριο μέσα στο καλοκαίρι, τους επόμενους μήνες, για να οργανώσουμε την Πρωτοβάθμια Φροντίδα Υγείας που δεν είναι οργανωμένη. Αυτό το γνωρίζουμε όλοι, όσοι θέλουμε να είμαστε ειλικρινείς και ρεαλιστές με τις καταστάσεις στη χώρα μας και η οποία θα παίξει έναν τεράστιο ρόλο.

Στην πρώτη φάση του Μαρτίου, το ρόλο αυτόν τον έπαιξαν, ανοργάνωτα, βεβαίως, αλλά αποτελεσματικά, κι αυτό αναγνωρίστηκε ακόμα και από μέσα μαζικής ενημέρωσης του εξωτερικού όπως ο Gardian, οι ιδιώτες γιατροί που κράτησαν τους ασθενείς μακριά από τα νοσοκομεία στο τηλέφωνο και μακριά από τα ιατρεία τους. Σε ένα ενδεχόμενο νέο κύμα μέσα στα τέλη του φθινοπώρου ή στο χειμώνα, που θα συνυπάρχει, ενδεχομένως, με γρίπη ή και άλλες ασθένειες, θα πρέπει να έχουμε μέχρι τότε οπωσδήποτε οργανωμένη Πρωτοβάθμια Φροντίδα Υγείας κι αυτό, εάν μου επιτρέπετε, θα πρέπει να ξεκινήσει από μηδενική βάση και τάχιστα, δεδομένης της αποτυχίας όλων των πειραμάτων που έχουν επιχειρηθεί μέχρι στιγμής. Ο Πανελλήνιος Ιατρικός Σύλλογος είναι έτοιμος να συμβάλει σε αυτό, έτσι ώστε να μπορέσουμε και το επόμενο κύμα, εφόσον υπάρξει, να το αντιμετωπίσουμε με την αντίστοιχη επιτυχία που αντιμετωπίσαμε το πρώτο, καθώς οι συνθήκες του χειμώνα θα είναι σαφώς πιο δύσκολες από τις συνθήκες της αρχής της άνοιξης, που είχαμε τον Μάρτιο και τον Απρίλιο.

Σας ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών)**: Το λόγο έχει ο κ. Δημήτρης Καραγεωργόπουλος, από την Γ.Σ.Ε.Ε.

**ΔΗΜΗΤΡΗΣ ΚΑΡΑΓΕΩΡΓΟΠΟΥΛΟΣ (Γραμματέας Τύπου και Δημοσίων Σχέσεων της Γενικής Συνομοσπονδίας Εργατών Ελλάδος – Γ.Σ.Ε.Ε.)**: Κύριε Πρόεδρε, στον ελάχιστο χρόνο που μας δίνεται η δυνατότητα να ενημερώσουμε το σώμα για τις θέσεις και τις προτάσεις της Γ.Σ.Ε.Ε., θα προσπαθήσουμε να εστιάσουμε στις προκλήσεις και τις πιέσεις που καλούνται, για μία ακόμα φορά, να επωμιστούν οι εργαζόμενοι, οι οποίοι πλέον έχουν το βλέμμα στραμμένο σε ένα αύριο, όχι απλά ευελιξίας της εργασίας, αλλά πλήρους επισφάλειας.

Η γνώση μας δεν είναι θεωρητική, αλλά προέρχεται από την καθημερινή επικοινωνία με όλη την επικράτεια, μέσω των οργανώσεων μελών της συνομοσπονδίας, των εργατικών κέντρων, των ομοσπονδιών, από τα πρωτοβάθμια σωματεία, μέλη τους, αλλά και από τα χρήσιμα στοιχεία που αντλήσαμε και συνεχίζουμε να αντλούμε μέσω της πλατφόρμας anti**-**covid**-**19 της Γ.Σ.Ε.Ε., που παρέχει δωρεάν πληροφόρηση προς όλο τον κόσμο από ομάδα εξαίρετων επιστημόνων και στελεχών. Το ερώτημα είναι τα αιτήματα της απεργίας που κήρυξε την Πρωτομαγιά, εν μέσω πανδημίας, η Γ.Σ.Ε.Ε. είναι επίκαιρα; Έχουν αντίκρισμα;

Η Γ.Σ.Ε.Ε. διεκδικεί σταθερή και πλήρη εργασία για όλους και όλες με υγεία και ασφάλεια. Έχοντας πλήρη κατανόηση και βίωμα πλέον τις ανάγκες αναχαίτισης της διασποράς της πανδημίας κι έχοντας επιδείξει έμπρακτα την αλληλεγγύη, δεν μπορούμε να μη θίξουμε το μεγάλο κίνδυνο της επόμενης ημέρας. Γενικευμένη ευελιξία στο ωράριο και στην οργάνωση του χρόνου εργασίας, πραγματική ή ψευδώς δηλωμένη, ψευδείς αναστολές των συμβάσεων εργασίας και πλήρης εργασία εξ αποστάσεως, ανεξέλεγκτο πλαίσιο εργασίας χωρίς κανόνες και όρια με πλήρη κατάχρηση του προσωπικού χρόνου των εργαζομένων, εργασία τις ημέρες υποχρεωτικής ανάπαυσης, γενίκευση της εργασίας τις Κυριακές, εθνικό πλαίσιο ωραρίου καταστημάτων και προσαρμογή του εργατικού ωραρίου στο ωράριο της επιχείρησης και γεννάται το ερώτημα: Θα επιτευχθεί ανάταξη της οικονομίας; Εμείς, ως Γ.Σ.Ε.Ε., πιθανολογούμε πως ναι, αλλά το κόστος θα είναι η απορρύθμιση της εργατικής προστασίας και η εμπέδωση της επισφάλειας στην εργασία και το κόστος αυτό, κύριε Πρόεδρε, είναι σίγουρο, καθώς δεν πρέπει να ξεχνιέται το, κατ’ ουσίαν, ανέλεγκτο της εργοδοσίας από το Σώμα Επιθεώρησης Εργασίας, αφού είναι σε ισχύ ακόμα η αναστολή των υποχρεώσεων αναγγελίας στο πληροφοριακό σύστημα ΕΡΓΑΝΗ των μεταβολών στην οργάνωση του χρόνου εργασίας που θα έπρεπε να γίνεται πριν και όχι τον επόμενο μήνα, όπως συμβαίνει σήμερα, διότι έτσι αυτοακυρώνεται η δυνατότητα ελέγχου των επιχειρήσεων για την παραβίαση του ωραρίου εργασίας. Άρα τι θα ελέγχουν οι Επιθεωρητές Εργασίας; Την τήρηση των μέτρων υγείας και ασφάλειας; Αυτό κι αν είναι μια δύσκολη υπόθεση! Ποιοι ελέγχουν; Επαρκούν οι Επιθεωρητές; Καλύπτουν όλη τη χώρα;

Εμείς, ως Γ.Σ.Ε.Ε., ζητάμε υγεία και ασφάλεια για όλους στην εργασία. Ζητήσαμε την άμεση σύγκληση των αρμόδιων συλλογικών οργάνων του Υπουργείου Εργασίας με τη συμμετοχή του ΕΟΔΥ, ώστε να εξειδικευτούν τα μέτρα υγείας και ασφάλειας ανά κλάδο και ένα επάγγελμα. Ακόμα περιμένουμε!

Όπως ακόμα περιμένουμε, γιατί καλά τα ευχαριστώ και οι συγκινητικές δηλώσεις, να αναγνωριστεί ότι η βλάβη της υγείας του υγειονομικού προσωπικού, αυτούς που χειροκροτούσαμε, είναι επαγγελματική ασθένεια και θα πρέπει να έχει τις αντίστοιχες κοινωνικοασφαλιστικές και εργασιακές συνέπειες. Όπως ακόμα περιμένουμε να διορθωθεί η Κοινή Υπουργική Απόφαση με τις ευάλωτες ομάδες για την κατ’ εξαίρεση απασχόληση τους, γιατί η εξειδίκευση της ευαλωτότητας που έχει γίνει αφορά ανθρώπους οριακά πριν την τελευταία τους πνοή. Αυτό είχε ως συνέπεια να κληθεί πολύς κόσμος εξαιρετικά ευάλωτος στην υγεία του, όχι μηχανής, πίσω στην εργασία του.

Διεκδικούμε άμεση για επαναρύθμιση του πλαισίου για την τηλεργασία, χωρίς, βεβαίως, να έχουμε κατανοήσει ακόμα την διαφορά της τηλεργασίας με την εξ αποστάσεως εργασία, με σαφή γνώση των όρων εργασίας από τους εργαζόμενους και των ορίων που οφείλουν να επιβληθούν για την προστασία τους από την εργοδοτική αυθαιρεσία. Είμαστε πλήρως, αντίθετοι στην κωδικοποίηση της εργατικής νομοθεσίας, γιατί το ρυθμιστικό πλαίσιο μετά από δέκα χρόνια κρίση και την πρόσφατη πανδημία, είναι πλήρως απορυθμισμένο, στερείται σταθερότητας και αρχών που οφείλουν να διέπουν ένα τόσο νευραλγικό και ευαίσθητο κλάδο δικαίου.

Δείχνουμε όλες τις ευελιξίες που επικρατούν και στον δημόσιο τομέα με την κατάχρηση της απασχόλησης συμβασιούχου προσωπικού σε νευραλγικές υπηρεσίες με άμεση επικινδυνότητα και αντίκτυπο από την πανδημία, όπως είναι οι καθαρίστριες των σχολείων. Υπήρξε χτες και μια σχετική συζήτηση στη Βουλή. Οι συμβασιούχοι της υπηρεσίας ασύλου και άλλοι. Μέσα στην πανδημία εμείς, κύριε Πρόεδρε, ζητήσαμε επανειλημμένα σεβασμό στην εργατική προσφορά για την αντιμετώπιση της πανδημίας. Αποκατάσταση των θεσμικών και πρακτικών κενών στους όρους εργασίας, την υγεία και την ασφάλεια των εργαζομένων. Κρατική εγγύηση όλων των θέσεων εργασίας και αυστηρές κυρώσεις για τους παραβάτες εργοδότες. Καμία πρόσβαση σε κρατική και ευρωπαϊκή χρηματοδότηση στους παραβάτες εργοδότες. Καμία κρατική βοήθεια να μην οδηγείται απευθείας σε εργοδότες που οφείλουν μισθούς στο προσωπικό τους, αλλά να βρεθεί μία φόρμουλα και αυτό είναι μια πρόταση, να βρεθεί μια φόρμουλα να εισπράττεται από τους δικαιούχους εργαζόμενους που τους οφείλουν μισθούς οι εργοδότες να εισπράττεται η όποια βοήθεια προς τη συγκεκριμένη επιχείρηση από τους εργαζόμενους έναντι των μισθών τους.

Άμεση άρση, βεβαίως, των έκτακτων μέτρων εργασιακής ευελιξίας και αποκατάσταση του προστατευτικού χαρακτήρα των κανόνων της εργασίας . Ζητάμε άμεση αποκατάσταση των κενών υγείας και ασφάλειας εργαζομένων και γενικού πληθυσμού και μέτρα πρόληψης στους χώρους εργασίας. Άμεσα συντονισμένα μέτρα υγείας και ασφάλειας προσαρμοσμένα στις επαγγελματικές απαιτήσεις και στα επαγγελματικά χαρακτηριστικά. Η υλοποίηση όλων αυτών των αιτημάτων, κύριε Πρόεδρε, είναι μήνυμα σταθερότητας και πρόληψης για το μέλλον. Θα ανεβάσω τώρα και στην σελίδα το τι ζητάμε, ως ΓΣΕΕ.

Σας ευχαριστώ πάρα πολύ, που ακούσατε τη φωνή της Γενικής Συνομοσπονδίας Εργατών Ελλάδας, η οποία, αυτή την περίοδο, πραγματικά, έχει κάνει σημαντική πρόοδο στην πληροφόρηση, αλλά και στην αντιμετώπιση όλων αυτών των χιλιάδων περιστατικών που οι εργαζόμενοι βίωσαν εξαιτίας της πανδημίας και εξαιτίας της εργοδοτικής αυθαιρεσίας συγκεκριμένων εργοδοτικών θηρευτών. Σας ευχαριστώ πάρα πολύ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Το λόγο έχει ο κ. Μπίνης.

**ΑΓΓΕΛΟΣ ΜΠΙΝΗΣ (Διοικητής της Εθνικής Αρχής Διαφάνειας (Ε.Α.Δ.)):** θα ήθελ, να αναφερθώ πολύ συγκεκριμένα στοάρθρο 25, «διαδικασίες επιχορήγησης φορέων που αναπτύσσουν πολιτιστική κοινωφελή δράση». Πρώτη παρατήρηση: δεν υπάρχει Γενική Διεύθυνση Οικονομικής Επιθεώρησης στο Υπουργείο Οικονομικών πια, έχει καταργηθεί εδώ κι αρκετά χρόνια. Το ορθόν είναι ότι πρέπει , να κοινοποιούνται στη Γενική Διεύθυνση Δημοσιονομικών Ελέγχων του Γενικού Λογιστηρίου του Κράτους.

Δεύτερη παρατήρηση: σύμφωνα με το άρθρο 31 παράγραφος 1 του νόμου 4603 του 2019 αθλητικός νόμος, ο έλεγχος αθλητικών ομοσπονδιών Μη Κυβερνητικών Οργανώσεων κ.λπ. ανήκει μεταξύ άλλων, μεταξύ των οικονομικών υπηρεσιών του Υπουργείου Πολιτισμού και Αθλητισμού και στην Εθνική Αρχή Διαφάνειας. Οπότε, προτείνουμε στους φορείς, στους οποίους κοινοποιούνται αυτές οι έκτακτες επιχορηγήσεις, που περιγράφονται στο άρθρο 25 να συμπεριληφθεί και η Εθνική Αρχή Διαφάνειας.

Ευχαριστώ πολύ για την ευκαιρία και καλημέρα.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):**Το λόγο έχει ο κ. Καββαθάς.

**ΓΕΩΡΓΙΟΣ ΚΑΒΒΑΘΑΣ (Πρόεδρος της Γενικής Συνομοσπονδίας Επαγγελμάτιών Βιοτεχνών Εμπόρων Ελλάδος (Γ.Σ.Ε.Β.Ε.Ε.)):** Κύριε Πρόεδρε, καταρχάς, να σας ευχαριστήσουμε για την ευκαιρία, που μας δίνετε, να τοποθετηθούμε επί του νομοσχεδίου.

Σε ό,τι αφορά στα άρθρα 1 και 2, που αφορούν, αφενός, στην πράξη νομοθετικού περιεχομένου της 13ης Απριλίου και στην πράξη νομοθετικού περιεχομένου της 1/5, αντιστοίχως. Δεν έχω, να σχολιάσω κάτι. Συμπεριλαμβάνονται μία σειρά ρυθμίσεων, που έχουν ήδη εφαρμοστεί και δεν επιδέχονται τροποποιήσεων. Εκκρεμεί μόνο η κύρωσή της από το Εθνικό Κοινοβούλιο.

Στα υπόλοιπα άρθρα πριν τοποθετηθώ επί των άρθρων, επιτρέψτε μου, να κάνω μια παρατήρηση. Μια παρατήρηση που έρχεται από την ίδια την αγορά, την οικονομία της χώρας, ουσιαστικά. Μέχρι σήμερα η λειτουργία των επιχειρήσεων δεν είναι καλή. Η κατάσταση στην αγορά παραμένει δύσκολη. Στο εμπόριο κατά το 87% των επιχειρήσεων έχουμε μία μείωση του κύκλου εργασιών κατά 50%. Χθες ξεκίνησε η εστίαση. Τα αποτελέσματα της λειτουργίας είναι δραματικά. Σε ό,τι αφορά στον κλάδο της αμιγώς εστίασης γύρω στα 95% είναι κάτω ο κύκλος εργασιών και, βέβαια, στον καφέ ο κύκλος εργασιών είναι καλύτερος, περίπου στο 50% μιας μέρας πριν από την έναρξη της πανδημίας.

Γενικότερα, όμως, επιτρέψτε μου να σας πω ότι αυτό που δημιουργεί τεράστιο πρόβλημα στην αγορά και στην οικονομία της χώρας είναι ότι τα μέτρα έρχονται ανά βδομάδα, χωρίς να υπάρχει ένας προγραμματισμός για το επόμενο εξάμηνο. Αυτό δημιουργεί ένα αίσθημα ανασφάλειας στους επαγγελματίες, στους εμπόρους και στους βιοτέχνες, γιατί δεν γνωρίζουμε πώς θα κινηθούμε στο επόμενο διάστημα, δηλαδή, ποια μέτρα ελάφρυνσης θα πάρει η κυβέρνηση στην πορεία και αν θα πάρει μέτρα ελάφρυνσης. Εάν η κυβέρνηση θα ρυθμίσει π.χ. τα ενοίκια για μεγαλύτερο χρονικό διάστημα, πώς θα ρυθμιστούν οι οφειλές, οι οποίες έχουμε ήδη συσσωρεύσει κατά το διάστημα της πανδημίας, λαμβανομένων υπόψη και των ρυθμίσεων που έχουν οι επιχειρήσεις σε προγενέστερο χρόνο, το χρόνο των μνημονίων. Αντιλαμβάνεστε ότι όλο αυτό είναι ένα αρνητικό κλίμα, το οποίο βάζει σε αμφιβολία τους επαγγελματίες, τους εμπόρους και τους βιοτέχνες με δυσμενή αποτελέσματα στο επίπεδο εργασίας. Δηλαδή, αυτή η ανασφάλεια είναι σαφές ότι μεταφέρεται και στην αγορά εργασίας και εδώ θα έχουμε φαινόμενα που απευχόμαστε βέβαια απολύσεων, διότι πραγματικά δεν ξέρουμε τι μας ξημερώνει η επόμενη μέρα.

Θα θέλαμε από την πλευρά της Κυβέρνησης να υπάρξει ένας σχεδιασμός με ένα εύρος μέχρι το τέλος του χρόνου, ένας βασικός σχεδιασμός. Βεβαίως θα υπάρξουν επιμέρους αλλαγές, όλοι ταξιδεύουμε σε ένα καράβι που πλέει σε αχαρτογράφητα νερά, αλλά δεν είναι δυνατόν να μην έχουμε χαράξει τη ρότα, έτσι ώστε να μπορέσουμε και εμείς να λειτουργήσουμε σε ένα περιβάλλον που δεν ξέρουμε.

Ακόμα και με το άνοιγμα των επιχειρήσεων, την επαναφορά των επιχειρήσεων σε λειτουργία και εκεί αντιμετωπίζουμε τεράστια προβλήματα. Δηλαδή οι αλλαγές στον αρχικό προγραμματισμό που η κυβέρνηση και τα αρμόδια υπουργεία δημιουργεί τεράστια προβλήματα στην αγορά. Κανείς μας δεν ξέρει τι γίνεται. Ταυτόχρονα βλέπουμε ότι π.χ. τα εστιατόρια και τα συναφή καταστήματα άνοιξαν χθες και ταυτόχρονα έχουμε συνωστισμό σε πλατείες και σε πλαζ στο προηγούμενο διάστημα, χωρίς να λαμβάνεται κανένα ουσιαστικό μέτρο για τη μη εξάπλωση του κορωνοϊού.

Το λέω αυτό από την πλευρά της Γενικής Συνομοσπονδίας Επαγγελματιών Βιοτεχνών Εμπόρων Ελλάδος, γιατί η ίδια η Συνομοσπονδία, ένα συνδικαλιστικό όργανο, ένας εθνικός κοινωνικός εταίρος, έχει ήδη καθορίσει, έχει διατυπώσει οκτώ άξονες πολιτικών, που πρέπει να κοιτάξει η κυβέρνηση να υλοποιήσει κατά προτεραιότητα, όπως είναι η χρηματοδότηση και η ρευστότητα. Το 70% των επιχειρήσεων έχουν πρόβλημα ρευστότητας και τα προγράμματα χρηματοδότησης των επιχειρήσεων είτε αναφέρονται στην επιστρεπτέα προκαταβολή είτε στα δάνεια μέσω των συστημικών τραπεζών, δεν καλύπτουν τις ανάγκες, εάν λάβει κανείς υπόψη του ότι 55.000 επιχειρήσεις θα πάρουν επιστρεπτέα προκαταβολή, δηλαδή το 7% των επιχειρήσεων και ένας πολύ μικρός αριθμός επιχειρήσεων θα πάρει δάνειο μέσω του ΚΕΠΙΧ, όταν οι ίδιες οι τράπεζες δεν αντιλαμβάνονται σε ποια κατάσταση βρίσκεται η οικονομία και ζητούν cash collateral από τους επιχειρηματίες, οι οποίοι προσφεύγουν στον τραπεζικό δανεισμό, λες και έχουμε αποθεματικά, λες και ερχόμαστε από μια περίοδο υψηλών κερδών. Το 80% των επιχειρήσεων δηλώνει ζημίες.

Χρειάζονται μέτρα και στα φορολογικά και στην απασχόληση και τη συγκράτηση ανεργίας και για θέματα ασφαλιστικά, για την άμβλυνση του ψηφιακού χάσματος, την προώθηση των συνεργατικών σχηματισμών, cluster, για τις μικρές επιχειρήσεις έτσι ώστε να γίνουν ανταγωνιστικότερες.

Βεβαίως στο νομοσχέδιο προβλέπονται, η ενίσχυση του Εθνικού Συστήματος Υγείας και επιτέλους αντιληφθήκαμε σ΄ αυτήν τη χώρα πόσο βασικό είναι το Εθνικό Σύστημα Υγείας και βέβαια κατάρτιση και επανακάρτιση των επιχειρήσεων, αλλά και των εργαζομένων, γιατί αλλάζει η τεχνολογία και οι εξελίξεις λόγω και της παγκοσμιοποίησης διαμορφώνουν διαφορετικές απαιτήσεις της επιχειρήσεις και αυτό θα πρέπει να το δούμε στο επίπεδο της κατάρτισης.

Τώρα στο άρθρο 3 π.χ., παρατείνεται η έκπτωση του 25% για το μήνα Μάιο στις επιχειρήσεις για βεβαιωμένες οφειλές είτε δόσεις ρυθμίσεων προς τη φορολογική διοίκηση και είναι φανερό το πόσο αποσπασματικά γίνεται. Δεν πρέπει να ξέρουμε εμείς, εάν το ίδιο θα ισχύσει τον Ιούνιο; Αν υπάρχει δυνατότητα; Αν δεν υπάρχει, πρέπει να το ξέρουμε, έτσι ώστε να προγραμματιστούμε.

Επεκτείνεται για το μήνα Μάιο στο άρθρο 4, η μείωση του μισθώματος των επαγγελματικών χώρων. Βεβαίως, δεν υπάρχει καμία μέριμνα για εξώσεις. Δηλαδή, ήδη, είμαστε υπερχρεωμένοι και στην πορεία, θα έχουμε και τους ιδιοκτήτες -όχι το σύνολο των ιδιοκτητών βεβαίως, διότι δεν είναι όλοι κακοπροαίρετοι - κάποιοι θα προχωρήσουν εκμεταλλευόμενοι την κατάσταση, σε εξώσεις επιχειρήσεων. Και δεν υπάρχει καμία ρύθμιση που να αναστέλλει τις διαδικασίες έξωσης.

Σε ότι αφορά το Υπουργείο Εργασίας, αντίστοιχα, βεβαίως, παρατείνεται με το άρθρο 15, η δυνατότητα του 25%, χωρίς αυτό να δίνει και το εύρος. Εδώ θα πρέπει να τονίσω, ότι με το πρόγραμμα «Συνεργασία», ουσιαστικά, οδηγείτε τις επιχειρήσεις στην ελαστικοποίηση των μορφών απασχόλησης και όχι ουσιαστικά προς διευκόλυνσή τους. Διότι, όταν θα κληθούμε να πληρώσουμε τις ασφαλιστικές εισφορές, το μη μισθολογικό κόστος στο σύνολο, αντιλαμβάνεστε, ότι για υπηρεσίες που δεν έλαβα, εγώ καλούμαι να πληρώσω ασφαλιστικές υποχρεώσεις στο σύνολο του ονομαστικού μισθού. Είναι προτιμότερο να προχωρήσετε σε μία επιδότηση κατά 50% του μη μισθολογικού κόστους, έτσι ώστε, να μας δοθεί και μας η δυνατότητα, να διατηρήσουμε τις θέσεις εργασίας, να ζουν οι εργαζόμενοι με μισθούς αξιοπρέπειας και όχι να εξευτελίζονται.

Έχω μια σειρά από μέτρα, τα οποία θα σας στείλω προτάσεις επί μέτρων και να πάω λίγο και στο Υπουργείο Υγείας με την άδειά σας, κύριε Πρόεδρε.

Να τονίσω ότι είναι θετικές οι εξελίξεις για την αναγνώριση στο πλαίσιο της ενταλματοποίησης των εφημεριών, γιατί είναι αναγνώριση αυτής της προσπάθειας που έκανε το υγειονομικό προσωπικό.

Στο άρθρο 23, είναι σωστή η παρατήρηση και θα πρέπει να ισχύσουν τα ίδια ασυμβίβαστα, βέβαια, με τους κανονικούς αξιολογητές. Και βέβαια, είναι σοβαρό το γεγονός και παραμένει σε εκκρεμότητα, ότι δεν έχουν νομοθετηθεί οι αμοιβές των αξιολογητών κι αυτό θα βοηθούσε, αν συνέβαινε, σημαντικά, να αμβλυνθούν τα σημαντικά προβλήματα και οι δυσκολίες.

Σας ευχαριστώ πολύ κύριε Πρόεδρε.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Το λόγο έχει ο κ. Στάθης Κουτσοχήνας.

**ΣΤΑΘΗΣ ΚΟΥΤΣΟΧΗΝΑΣ (Πρόεδρος Δικηγορικού Συλλόγου Θεσσαλονίκης):**

Κατ’ αρχήν, θα ήθελα να εκφράσω τη σύμφωνη γνώμη μας για κάποιες από τις ρυθμίσεις του νομοσχεδίου, οι οποίες ικανοποιούν σχετικά αιτήματά μας. Αναφέρομαι επιγραμματικά, στο γεγονός ότι επεκτείνεται και για το μήνα Μάϊο η μείωση κατά 40% του μισθώματος επαγγελματικών μισθώσεων για τους πληττόμενους ΚΑΔ. Προβλέπεται, βέβαια εδώ, ότι θα υπάρχουν και διαδικαστικές λεπτομέρειες εφαρμογής του μέτρου με συγκεκριμένη ΚΥΑ που θα εκδοθεί.

Θέλω να επισημάνω ότι, με βάση την προηγούμενη ρύθμιση, δεν προβλεπόταν υποχρέωση για τους συναδέλφους μας τους δικηγόρους, μισθωτές, να υποβάλουν σχετική δήλωση στην πλατφόρμα του «ΕΡΓΑΝΗ». Έχει δε αυτό τεκμηριωθεί και με σχετική γνωμοδότηση του Δικηγορικού Συλλόγου Αθηνών. Σε κάθε περίπτωση, υπήρξε μία ασάφεια στο συγκεκριμένο θέμα και εάν αυτό οριστεί τώρα με ΚΥΑ, που προβλέπεται ότι θα εκδοθεί, θεωρούμε ότι θα πρέπει να υπάρξει σε κάθε περίπτωση η δυνατότητα αναδρομικής δήλωσης, εάν αυτό καθιερωθεί υποχρεωτικά, ώστε να καλυφθεί και ο προηγούμενος μήνας, για τον οποίο δεν υπεβλήθησαν σχετικές δηλώσεις από τους συναδέλφους μας, καθώς, το δικαίωμα αυτό παραχωρήθηκε χωρίς επιπλέον υποχρεώσεις.

Θεωρούμε, επίσης, ότι είναι στη σωστή κατεύθυνση η ισχύς των μέτρων της μείωσης των ασφαλιστικών εισφορών κατά ποσοστό 25% και για το μήνα Απρίλιο, εφόσον καταβληθούν εμπρόθεσμα, όπως προβλέπεται στο άρθρο 15 παρ. 1. Όπως, επίσης, ικανοποιεί εν μέρει, βέβαια, σχετικό αίτημα μας, την παράταση ως 30 Σεπτεμβρίου της προθεσμίας υποβολής αιτήσεων για την υπαγωγή στο νόμο 4611/2019. Δηλαδή, για τις 120 δόσεις για τις οφειλές στον ΕΦΚΑ, τις οφειλές των ασφαλιστικών εισφορών. Το αίτημά μας, βεβαίως, είναι η παράταση αυτή να δοθεί μέχρι τέλος του έτους. Θα πρέπει ληφθεί υπόψη, ότι ήδη πολλές υποχρεώσεις των συναδέλφων μας έχουν μετατεθεί για μετά τον Αύγουστο, για τον Σεπτέμβρη, οπότε ήδη όλοι θα είναι ιδιαίτερα επιβαρυμένοι την περίοδο εκείνη. Θεωρούμε, λοιπόν, ότι είναι στη σωστή κατεύθυνση η παράταση. Ωστόσο, αυτή θα πρέπει να δοθεί μέχρι τέλος του έτους.

Πέραν των ανωτέρω θετικών ρυθμίσεων, ήθελα να κάνω κάποιες παρατηρήσεις, γενικότερα για τα μέτρα στήριξης της οικονομίας, λόγω της πανδημίας και να επαναλάβω ένα πάγιο αίτημά μας, της Ολομέλειας των Δικηγορικών Συλλόγων, νομίζω και των υπόλοιπων επιστημονικών κλάδων. Αφορά την παροχή του επιδόματος ειδικού σκοπού για τον μήνα Μάιο. Υπενθυμίζω ότι τα δικαστήρια εξακολουθούν να βρίσκονται σε αναστολή λειτουργίας. Προβλέπεται δε, επαναλειτουργία τους και αυτή όχι πλήρης, από τις αρχές Ιουνίου. Θεωρούμε ότι σε κάθε περίπτωση οι συνάδελφοί μας θα πρέπει να στηριχθούν. Εάν αυτό δεν είναι εφικτό για όλους, τουλάχιστον με κάποια κριτήρια, πχ εισοδηματικά, ώστε να λάβουν πραγματικά το βοήθημα όσοι το έχουν ανάγκη.

Επίσης, με αφορμή το γεγονός ότι γίνεται κουβέντα για κάποιες διατάξεις, σχετικά με το ΦΠΑ, για ελάφρυνση του ΦΠΑ σε ειδικά προϊόντα ή υπηρεσίες, θέλω να επαναλάβω ένα πάγιο αίτημά μας, για την κατάργηση, έστω μείωση του ΦΠΑ στις δικηγορικές υπηρεσίες, ιδίως τις δικαστηριακές. Η πρόσβαση στη δικαιοσύνη είναι ένα πολύτιμο αγαθό, είναι ένα βασικό συστατικό ενός σύγχρονου δημοκρατικού κράτους και δεν αποτελεί μία κοινή υπηρεσία, ούτε μια υπηρεσία πολυτελείας. Δεν μπορεί, συνεπώς, να επιβαρύνεται με ΦΠΑ και μάλιστα στον υψηλότερο συντελεστή.

Τέλος, με αφορμή τα μέτρα για τη στήριξη της οικονομίας και των διάφορων επαγγελματικών κλάδων, ζητούμε να υπάρχει πρόβλεψη χρηματοδοτικών εργαλείων και για τους δικηγόρους και για τους επιστήμονες. Αντιμετωπίζονται μεν ως επιχειρήσεις ως προς τις υποχρεώσεις τους, για παράδειγμα όπως ανέφερα με την επιβολή του ΦΠΑ 24%, δεν αντιμετωπίζονται όμως αντίστοιχα ως επιχειρήσεις, όταν θεσμοθετούνται κάποια θετικά μέτρα, όπως χρηματοδοτικά εργαλεία με ευνοϊκούς όρους, τα οποία θεωρώ ότι είναι ιδιαίτερα χρήσιμα και για την περίπτωσή μας. Σας ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ(Προεδρεύων των Επιτροπών):** Το λόγο έχει η κυρία Κοτανίδου Αναστασία.

**ΑΝΑΣΤΑΣΙΑ ΚΟΤΑΝΙΔΟΥ(Πρόεδρος της Ελληνική Εταιρείας Εντατικής Θεραπείας – καθηγήτρια πνευμονολογίας εντατικής θεραπείας στο ΕΚΠΑ):** Εμείς, συμφωνούμε σαν Εταιρεία, με τις δωρεές που γίνονται και αφορούν τις Μονάδες Εντατικής Θεραπείας και τα τμήματα επειγόντων περιστατικών.

Σε ό,τι αφορά τις διατάξεις που αφορούν την αρμοδιότητα του Υπουργείου Υγείας, δεν θα θέλαμε να προσθέσουμε κάτι επιπλέον, εκτός από το ότι καλό θα ήταν, αν μπορούσε αυτή η έκτακτη οικονομική ενίσχυση στο προσωπικό του Εθνικού Κέντρου Αιμοδοσίας, στο ΕΚΑΠΤΥ, στον ΕΟΦ και στο Ωνάσειο, να προστεθούν και τα τμήματα επειγόντων περιστατικών. Ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών)**: Το λόγο έχει ο κύριος Παπανικολάου.

**ΝΙΚΟΛΑΟΣ ΠΑΠΑΝΙΚΟΛΑΟΥ (Μέλος Διοίκησης του Συνδικάτου Επισιτισμού - Τουρισμού Ξενοδοχείων Νομού Αττικής)**: Είναι πασιφανές ότι ο τουρισμός σε παγκόσμιο επίπεδο έχει δεχθεί μεγάλο πλήγμα, με δεδομένο ότι υπάρχει αρκετή ακόμα σύγχυση για την αντιμετώπιση της πανδημίας σε κάθε χώρα. Εντείνεται ακόμα περισσότερο η αβεβαιότητα για το πώς και πότε θα ξεπεραστεί η κρίση. Σε αυτό φανταζόμαστε ότι υπάρχει συμφωνία. Το πώς επιλέγει, όμως, κανείς να λειτουργήσει μέσα στην κρίση δεν είναι ούτε αντικειμενικό, πολύ περισσότερο δεν μπορεί να ικανοποιεί ταυτόχρονα τα συμφέροντα των επιχειρηματικών ομίλων και της μεγάλης πλειοψηφίας του λαού, ιδιαίτερα των εργαζομένων.

Με βάση όσα μέτρα έχουν εφαρμοστεί μέχρι σήμερα, αλλά πολύ περισσότερο τα όσα έχουν εξαγγελθεί για την επόμενη μέρα, είναι βέβαιο ότι οι μόνοι που έχουν λόγο να πανηγυρίζουν είναι οι μεγαλοξενοδόχοι. Αν, μάλιστα, λάβει κανείς υπόψη του ότι από τις 23 Μάρτη, που η Κυβέρνηση ανέστειλε τη λειτουργία των ξενοδοχείων πόλης μέχρι και σήμερα, δεν έχουν δώσει ούτε ένα cent από όσα εισέπρατταν για 7 ολόκληρα χρόνια, καταλαβαίνει κανείς πόσο κυριολεκτική είναι η έκφραση του Πρωθυπουργού που ακούσαμε στο τελευταίο του διάγγελμα, πως ό,τι πετύχουμε φέτος θα είναι κέρδος. Είπε, μάλιστα, ότι συνάντησε ξενοδόχους που ρωτούσαν πώς θα απασχολήσουν όλο το προσωπικό τους, όταν φέτος οι πελάτες θα είναι πολύ λιγότεροι, δίνοντάς τους δίκαιο και παραχωρώντας τους τελικά τις εξής επιλογές. Είτε να μην ανοίξουν καθόλου μέχρι 31 Ιούλη ή όταν ανοίξουν και μέχρι τα τέλη Οκτώβρη, να έχουν τη δυνατότητα να προσαρμόζουν όπως επιθυμούν τον χρόνο εργασίας των εργαζομένων. Αν, βέβαια, συζητούσε με κάποιο μάγειρα ή μια καμαριέρα, θα τον ρωτούσαν πώς θα ζήσουν ολόκληρο το 2020 χωρίς καθόλου εισόδημα ή στην καλύτερη περίπτωση με 1.500 ευρώ μέχρι τον επόμενο Μάη.

Υπάρχει, κυρίες και κύριοι και κύριε Πρόεδρε, το ζήτημα που προκύπτει και είναι απλό να κατανοηθεί. Οι μεγαλοξενοδόχοι έχουν χρήμα να ζήσουν 10 έως 100 ζωές, ενώ οι εργαζόμενοι του κλάδου ούτε μία ακόμη μέρα. Αυτό δεν έχει απαντηθεί από καμία ΠΝΠ μέχρι τώρα και βέβαια δεν πρόκειται να απαντηθεί από καμία επόμενη. Όσοι από τη Νέα Δημοκρατία λοιπόν και από τον ΣΥΡΙΖΑ και το ΚΙΝΑΛ, αναζητούν την αιτία για τις μεγάλες κινητοποιήσεις των εργαζομένων στον επισιτισμό και τουρισμό σε πολλές τουριστικές περιοχές μέχρι και σήμερα ή αυτές οι κινητοποιήσεις που με βεβαιότητα λένε ότι θα πραγματοποιηθούν το επόμενο διάστημα, ας απαντήσουν σε αυτό το απλό ερώτημα. Μπορεί να ζήσει κανείς με 1.500 ευρώ για 12 μήνες; Αν δεν ζήσει ο ξενοδοχοϋπάλληλος πώς θα ζήσουν τα μικρομάγαζα και ολόκληρες περιοχές, όπως η Κρήτη, η Ζάκυνθος, η Ρόδος και η Χαλκιδική; Φαίνεται, βέβαια, ότι όλα αυτά δεν νοιάζουν κανέναν στη Κυβέρνηση.

Νοιάζουν, όμως, εμάς τους εργαζόμενους, όπως μας νοιάζει επίσης ότι τα μέτρα που πάρθηκαν και αυτά που θα παρθούν το επόμενο διάστημα δεν είναι ούτε προσωρινά, ούτε εφαρμόσιμα κατά περίπτωση. Συνδυαστικά οι μεγαλοεπιχειρηματίες στον τουρισμό θα εφαρμόζουν και τη συνεργασία και την αναστολή των συμβάσεων και τις απολύσεις και τις 16 μορφές απασχόλησης που ισχύουν μέχρι τώρα. Ξέρετε, το παραμύθι ότι με όλα αυτά στηρίζονται οι μικρομεσαίοι, είναι πολύ παλιό για να γίνεται πιστευτό. Αυτοί βρίσκονται στην ίδια ή πολλές φορές και σε χειρότερη μοίρα από τον εποχικό εργαζόμενο, γιατί όσο θα συσσωρεύονται οι υποχρεώσεις σε αυτά τα μικρομάγαζα τους αμέσως επόμενους μήνες, δεν θα έχουν να πληρώσουν, για τον πολύ απλό λόγο ότι εκμεταλλεύονται λίγους ως καθόλου εργαζόμενους.

Εμείς, σε ότι μας αφορά, θα επιδιώκουμε να είμαστε πάντα στο πλευρό τους και να τους καλούμε και αυτούς να σταθούν δίπλα μας. Για όλους αυτούς τους λόγους θα συνεχίσουμε τη μάχη σε κάθε περιοχή της χώρας, με απαίτηση την κατάργηση όλων των αντεργατικών Πράξεων Νομοθετικού Περιεχομένου. Απέναντι σε κάθε ρύθμιση που θα κόβει στη μέση ή πιο πολύ το εισόδημα των εργαζομένων, θα διεκδικούμε να διασφαλιστούμε με βάση τις συλλογικές μας συμβάσεις.

Ξέρετε οι οικογένειες, κύριε Πρόεδρε, με βάση αυτές τις συμβάσεις προγραμματίζαμε την φτωχική μας ζωή. Για να επιβιώσουμε σε αυτές τις συνθήκες, θα πρέπει να ανασταλούν όλες οι χρεώσεις σε ρεύμα, νερό, τηλέφωνο, τράπεζες, να απαγορευθούν οι πλειστηριασμοί, να ισχύσουν τα μέτρα μείωση ενοικίου, αναστολής καταβολής δόσεων δανείων για ρυθμίσεις στην εφορία για όλους. Όσο η Κυβέρνηση θα αφήνει στο απυρόβλητο τους μεγάλους επιχειρηματίες, μην τυχόν και ξοδέψουν καμιά δεκάρα από τα δις που συσσώρευσαν τις χρονιές στο ρεκόρ του τουρισμού, εμείς θα διεκδικούμε την άμεση επαναπρόσληψη όλων όσων εργάστηκαν το 2019 ως εποχικοί, ανεξάρτητα από τη διάρκεια και τη σχέση εργασίας. Στην νομολογία κυβερνητικών παραγόντων ότι οι απολύσεις είναι σύνθετο στοιχείο αυτού του βάρβαρου συστήματος, εμείς θα ζητούμε να ακυρωθούν οι χιλιάδες απολύσεις που έγιναν μέχρι σήμερα και να απαγορευθούν για το επόμενο διάστημα. Στην προσπάθεια της κυβέρνησης και των εργοδοτών, να μας ετοιμάσουν για γερές μειώσεις όταν θα επανακάμψει ο τουρισμός, εμείς θα παλεύουμε να υπογράφονται και να τηρούνται υποχρεωτικά όλες οι συλλογικές συμβάσεις στα ξενοδοχεία και στα επισιτιστικά καταστήματα. Όσον αφορά τα περίφημα πρωτόκολλα για την υγεία και την αντιμετώπιση του κορονοϊού, εμείς αντιτείνουμε να γίνουν προσλήψεις επιπλέον προσωπικού για την ορθή εφαρμογή των μέτρων προστασίας των πελατών και των εργαζομένων.

Τέλος, δύο κουβέντες για την ανεργία. Έχουμε ακούσει πολλά και παλιότερα. Ρωτήστε τους εποχικούς εργαζόμενους, θέλει κανείς να είναι άνεργος; Όχι. Θα μπορούσε να έχει δουλειά όλο το χρόνο; Εμείς, λέμε ναι, αρκεί οι διακοπές, η αναψυχή, ο τουρισμός να ήταν δικαίωμα του λαού και όχι πανάκριβο εμπόρευμα για λίγους. Ακόμα, όμως, λοιπόν και αν έτσι τον σχεδιάζουν τον τουρισμό, το κεφάλαιο και οι κυβερνήσεις, εμείς πρέπει να ζήσουμε. Γι’ αυτό, ζητάμε επίδομα ανεργίας 600 ευρώ για όλους τους ανέργους, χωρίς όρους και προϋποθέσεις, για όλο το διάστημα της ανεργίας με διασφάλιση όλων των ασφαλιστικών δικαιωμάτων.

Έτσι, λοιπόν, τα βασικά επιχειρήματα της κυβέρνησης που αναπαράγονται και ακολουθούν όλα τα μέτρα, στόχο που γνωρίζουμε καλά, ότι έχουν να καλλιεργούν ταυτόχρονα φόβο, αβεβαιότητα, συμβιβασμό, απογοήτευση και παραίτηση, με αυτή τη σειρά και με άλλη. Το γνωρίζουμε καλά και προετοιμαζόμαστε να ξεσκεπάζουμε κάθε προπαγάνδα όσο καλά κι αν είναι στημένη.

Θα πάρετε, λοιπόν, κύριοι και κυρίες της Κυβέρνησης, μια ακόμη απάντηση στις 28 του Μάη, στο Σύνταγμα και θα κλιμακώσουμε τον αγώνα μας με νέες κινητοποιήσεις, με όλες τις μορφές και τον Ιούνιο και όλο το καλοκαίρι σε όλη τη χώρα. Ευχαριστούμε πολύ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Τώρα θα αναφέρω του φορείς που δεν μπορέσαμε να συνδεθούμε και αν μας ακούνε να μιλήσουν. Είναι η Πανελλήνια Ομοσπονδία Εργαζομένων Δημοσίων Νοσοκομείων (Π.Ο.Ε.ΔΗ.Ν.), η Ένωση Ιατρών Νοσοκομείων Αθηνών – Πειραιά (Ε.Ι.Ν.Α.Π), η Ένωση Περιφερειών Ελλάδας (ΕΝ.Π.Ε.), η Ένωση Πνευμονολόγων Ελλάδος, η Ομοσπονδία Ενώσεων Νοσοκομειακών Γιατρών Ελλάδος (Ο.Ε.Ν.Γ.Ε.) και ο Σύλλογος Υπαλλήλων Βιβλίου – Χάρτων – Ψηφιακών Μέσων Αττικής. Δεν μας ακούει κάποιος οπότε προχωράμε. Αν θέλουν οι Εισηγητές να πούνε κάτι.

Ευχαριστούμε.

Σε αυτό το σημείο γίνεται η β΄ ανάγνωση των καταλόγων των μελών των Επιτροπών.

Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ. Ακτύπης Διονύσιος, Βρυζίδου Παρασκευή, Γιόγιακας Βασίλειος, Ευθυμίου Άννα, Κρητικός Νεοκλής, Λιάκος Ευάγγελος, Μαντάς Περικλής, Μπίζιου Στεργιανή (Στέλλα), Οικονόμου Βασίλειος, Πνευματικός Σπυρίδων, Λοβέρδος Ιωάννης, Στεφανάδης Χριστόδουλος, Τζηκαλάγιας Ζήσης, Παπαδόπουλος Μιχαήλ, Φωτήλας Ιάσων, Χρυσομάλλης Μιλτιάδης, Αβραμάκης Ελευθέριος, Αγαθοπούλου Ειρήνη – Ελένη, Θραψανιώτης Εμμανουήλ, Μεϊκόπουλος Αλέξανδρος, Μιχαηλίδης Ανδρέας, Ξανθός Ανδρέας, Πολάκης Παύλος, Ζαχαριάδης Κωνσταντίνος, Μουλκιώτης Γεώργιος, Πουλάς Ανδρέας, Κατσώτης Χρήστος, Αθανασίου Μαρία, και Απατζίδη Μαρία.

Από τη Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ. Αναστασιάδης Σάββας, Βολουδάκης Κωνσταντίνος - Μανούσος, Βούλτεψη Σοφία, Δημοσχάκης Αναστάσιος, Ιατρίδη Τσαμπίκα (Μίκα), Καλογιάννης Σταύρος, Κεδίκογλου Συμεών (Σίμος), Λιβανός Παναγιώτης – Σπυρίδων (Σπήλιος), Παπαδημητρίου Χαράλαμπος (Μπάμπης), Σπανάκης Πέτρος - Βασίλειος, Αλεξιάδης Τρύφων, Γκιόλας Ιωάννης, Ελευθεριάδου Σουλτάνα, Μαμουλάκης Χαράλαμπος (Χάρης), Παπαδόπουλος Αθανάσιος, Παπανάτσιου Αικατερίνη, Παπαχριστόπουλος Αθανάσιος (Θανάσης), Συρμαλένιος Νικόλαος, Τσακαλώτος Ευκλείδης, Βιλιάρδος Βασίλειος, Χήτας Κωνσταντίνος και Λογιάδης Γεώργιος.

Τον λόγο έχει ο κ. Παπαχριστόπουλος.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ (Εισηγητής της Μειοψηφίας):** Ευχαριστώ, κύριε Πρόεδρε. Κοιτάξτε για να είμαστε δίκαιοι και ειλικρινείς, πράγματι, είναι μια έκτακτη κατάσταση και δεν είχαμε ή δεν έχουμε την απαίτηση να γίνουν όλα τέλεια, ωστόσο είναι μερικά πράγματα που νομίζω ότι τα έθιξαν, όσοι τουλάχιστον μίλησαν, πιστεύω με στοιχεία. Εγώ, θέλω να σταθώ σε ένα γεγονός. Για παράδειγμα, άκουσα τον κ. Εξαδάκτυλο του Π.Ι.Σ., ο οποίος κάνει μία πρόταση δίκαιη για τους γιατρούς, που πολλοί από αυτούς σπουδάζουν στο εξωτερικό. Είναι υποχρεωτικό για να δώσουν εξετάσεις να έχουν περάσει αγροτικό. Εμείς έχουμε σκοπό καλοπροαίρετα ως Αξιωματική Αντιπολίτευση να εισηγηθούμε μια πρόταση που να λύνει αυτό το πρόβλημα και θέλω να πιστεύω ότι θα είμαστε σύμφωνοι.

Άκουσα με πάρα πολύ προσοχή τον εκπρόσωπο της Γ.Σ.Ε.Ε., ο οποίος έβαλε πάρα πολλά θέματα, όπως, επίσης, και τον τελευταίο ομιλητή. Πραγματικά, εκεί είδαμε ότι, στο θέμα της εργασίας και των εργαζομένων, χωρίς υπερβολή δική μας –δηλαδή, δεν είμαστε εμείς, οι οποίοι μιλάνε για εργασιακό μεσαίωνα- και να καταλάβουμε όλοι τι ζούμε. Και αυτό, επίσης, που κράτησα από την ομιλία του κυρίου Καββαθά, στη Γ.Σ.Ε.Β.Ε.Ε. είναι το εξής: ότι μόνο 7% έχει επιστρεπτέα χρήματα. Το 80% έχει ζημιές. Και το πιο σημαντικό από όλα είναι ότι υπάρχει μια περιρρέουσα ατμόσφαιρα ανασφάλειας σε όλους αυτούς τους ανθρώπους. Πραγματικά δεν ξέρουν τι θα τους συμβεί και τι θα βγει.

Αν αυτά τα λέγαμε εμείς, θα φαινόταν σαν υπερβολή. Τα άκουσα, όμως, από υπεύθυνους φορείς, οι οποίοι εκπροσωπούν ένα τεράστιο κομμάτι εργαζομένων. Και, πραγματικά, μας έκανε εντύπωση η τοποθέτηση του κυρίου Καββαθά. Έχει πάρα πολλά: τη ρευστότητα στα μαγαζιά, για τα ενοίκια και για πάρα πολλά άλλα, τα οποία –πιστεύω- θα μας δοθεί ευκαιρία, μετά τις 15.00, να τα πούμε με λεπτομέρειες.

Δεν άκουσα, εκτός από ελάχιστα θετικά, τα οποία και εμείς τα αναγνωρίζουμε. Ας πούμε μερικά. Πραγματικά, ένα μεγάλο κομμάτι, νομίζω ότι, μας δίνει την εντύπωση, ειδικά στο ξενοδοχεία είναι ηλίου φαεινότερο, ότι κάποιοι άνθρωποι, πράγματι, -εγώ δεν λέω ότι είναι στην καλύτερη κατάσταση- βλέπεις μια μεροληπτική αντιμετώπιση των ανθρώπων που έχουν ξενοδοχεία, σε σχέση με αυτούς που εργάζονται εκεί και που, στην ουσία, τον πλούτο τους τον οφείλουν εκεί.

Η λέξη «απόλυση», τα επιδόματα της ανεργίας και όλα αυτά, πιστεύω ότι έρχονται και πάλι στην επιφάνεια. Και νομίζω ότι είναι μερικά από τα ζητήματα, τα οποία θα ασχοληθούμε με μεγάλη λεπτομέρεια, στην επόμενη συνεδρίαση των Επιτροπών μας.

Δεν θέλω να πω περισσότερα.

Τελειώνοντας, θέλω να αναφέρω κάποιες προτάσεις, που κάναμε εμείς, εχτές, στο Ζάππειο. Θέλω να χαραχτεί βαθιά στο μυαλό ότι δεν έχουν αντιπολιτευτική διάθεση.

Ναι, όλοι τουλάχιστον οι εργαζόμενοι μίλησαν ότι είναι άλλο πράγμα ο πυροσβέστης να έρθει στα πρώτα δέκα λεπτά της πυρκαγιάς και άλλο να πάει δέκα ώρες μετά. Υπάρχει κοινή αποδοχή από όλους, όσους μίλησαν τουλάχιστον, σε αυτό το σημείο. Και αυτό το «βλέποντας και κάνοντας», πιστεύω ότι, δημιουργεί καινούργια προβλήματα. Γι’ αυτό και οι προτάσεις, που εμείς κάναμε, χτες, στο Ζάππειο και που έχουν σχέση με όλα αυτά που ακούσαμε σήμερα, κινούνται σε αυτό το πρίσμα. Πρέπει, τώρα, γρήγορα, να κάνουμε αυτά.

Και επειδή υπάρχει η άποψη ότι «εμείς είμαστε οι συνετοί και κρατάμε λεφτά για δεύτερο στάδιο» και πάει λέγοντας, νομίζω ότι ο Ευκλείδης Τσακαλώτος, με πολύ σαφήνεια, εξήγησε. Καμία τέτοια περίπτωση. Πήρε ένα κοστολογημένο πρόγραμμα 13 δισεκατομμύρια ευρώ. Τα υπάρχοντα, αυτή τη στιγμή, -από Ευρωπαϊκή Κεντρική Τράπεζα, από ΕΣΠΑ, από ομόλογα και λοιπά-, φτάνουν γύρω στα 46 δισεκατομμυρίων ευρώ. Αυτό σημαίνει ότι, σε καμία περίπτωση, δεν ξοδεύουμε τα πάντα.

Και νομίζω ότι θα μας απασχολήσει αυτή η κουβέντα, αργότερα, στην επόμενη συνεδρίαση των Επιτροπών μας.

Σας ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Το λόγο έχει ο κ. Κατσώτης.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του Κ.Κ.Ε.):** Από ό,τι ακούσαμε από τους φορείς που συμμετείχαν φαίνεται ότι οι εργαζόμενοι, οι αυτοαπασχολούμενοι, αλλά και οι φτωχοί αγρότες παραπέρα, που δεν ήταν σήμερα κανείς από αυτούς εδώ, θα είναι τα μεγάλα θύματα, είναι τα μεγάλα θύματα αυτής της περιόδου της υγειονομικής κρίσης στο φόντο, βέβαια, της καπιταλιστικής κρίσης.

Όλα τα μέτρα έχουν έναν ορίζοντα για να αντιμετωπίσουν συνολικά τις δυσκολίες και τις ανάγκες των μεγάλων επιχειρηματικών ομίλων. Μέσα από τις Πράξεις Νομοθετικού Περιεχομένου και όλη την πολιτική που ακολουθήθηκε αυτή την περίοδο, φαίνεται ότι οι ανατροπές που γίνονται δεν σταματούν εδώ, μονιμοποιούνται. Είπαμε και εχθές, θα πούμε βέβαια και το απόγευμα, είναι απαίτηση των μεγάλων επιχειρηματικών ομίλων όλη αυτή η εργασιακή ζούγκλα, αυτός ο εργασιακός Αρμαγεδδών όπως τον ανέλυσε και ο τελευταίος ομιλητής, ο κ. Παπαγεωργίου από τους εργαζόμενους στον τουρισμό. Σας έκανε μια ερώτηση και εδώ όλοι πρέπει να απαντήσουμε. Μπορεί με 1500 € εισόδημα για 18 μήνες να ζήσει αυτός ο εργαζόμενος στον τουρισμό; Οφείλετε κύριοι να απαντήσετε, γιατί στηρίζετε μια πολιτική όπου οδηγείτε τους εργαζόμενους στην εξαθλίωση, στην πλήρη ένδεια. Οφείλετε να απαντήσετε πάνω σε αυτό. Οφείλετε να απαντήσετε σε όλα τα υπόλοιπα ζητήματα που μπήκαν. Μπορεί αυτός ο εργαζόμενος να είναι έρμαιο; Να του κόβουν το ρεύμα; Να του κάνουν κατασχέσεις στο σπίτι του και όλα αυτά; Πρέπει να πάρετε θέση. Τι λέτε για αυτούς τους χιλιάδες εργαζόμενους που δεν θα απασχοληθούν φέτος στον τουρισμό; Τι λέτε για αυτούς που θα απασχοληθούν και θα λειτουργούν με αυτές τις μορφές απασχόλησης που έχετε θεσπίσει, με εκ περιτροπής, με λίγες ώρες, με όπως θέλει το ωράριο ο εργοδότης και ούτω καθεξής; Τι λέτε σε αυτούς; Έχετε ευθύνη και εδώ, ψηφίζουμε ορισμένα μέτρα τα οποία ανατρέπουν τη ζωή του εργαζομένου και της οικογένειάς του και εδώ όλοι θα απολογηθούμε και εμείς σε όσο μας αφορά, έχουμε καταθέσει συγκεκριμένες προτάσεις και λέμε ότι θα πρέπει να διασφαλιστεί το εισόδημα των εργαζόμενων που είχαν το 2019, να πληρώσουν όλοι αυτοί, στον τουρισμό ιδιαίτερα, 22 δις πέρυσι. 22 δις, που πήγαν αυτά; Εξανεμίστηκαν; 120 δις τα τελευταία έξι χρόνια. Πού πήγαν αυτά; Εξανεμίστηκαν; Ποιος τα ‘βγαλε αυτά; Ο ξενοδόχος; Ο ξενοδόχος τα ‘βγαλε; Δεν τα βγάλανε όλοι αυτοί οι εργαζόμενοι; Τι λέτε για αυτούς; Επιτρέπεται τώρα να πεινάσουν; Είναι επιμερισμός αυτός του κόστους, αυτό που είπαμε και εχθές; Είναι πολύ σοβαρά τα θέματα γι' αυτό κι εμείς λέμε ότι οι εργαζόμενοι στον τουρισμό δεν πρέπει να συμβιβαστούν, δεν πρέπει να αποδεχτούν όλη αυτή την πολιτική που τους οδηγεί στην εξαθλίωση, στην βαρβαρότητα.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης-Κυριάκος Βελόπουλος):** Ευχαριστώ πολύ, κύριε Πρόεδρε.

Καταρχήν, στον τουρισμό, τα έσοδα τα περσινά ήταν 18,2 δις και όχι 22 δις που είπε ο συνάδελφος από το Κ.Κ.Ε., ως συνήθως υπερβάλλοντας.

Εγώ θα ήθελα να κάνω μια ερώτηση στον κ. Καββαθά ο οποίος αναφέρθηκε στον τομέα της εστίασης. Η ερώτησή μου είναι τριπλή. Εν πρώτοις, πόσες επιχειρήσεις εστίασης υπολογίζει ότι θα κλείσουν το 2020 και πόσος τζίρος θα χαθεί;

Η δεύτερη ερώτηση είναι ότι σύμφωνα με τις δικές μας πληροφορίες όταν δανείζονται οι ξενοδόχοι, οι υπόλοιποι της εστίασης, αλλά και οι άλλοι επιχειρηματίες από τις τράπεζες, σύμφωνα με τα καινούργια δεδομένα στα οποία το κράτος εγγυάται το 80% των δανείων, οι τράπεζες ζητούν το 20% μετρητοίς. Θα ήθελα να γνωρίζω αν έχει τις ίδιες πληροφορίες με εμάς, δηλαδή αν μπορεί να τις επιβεβαιώσει;

Η τρίτη ερώτηση αφορά τα ενοίκια, όπου αναφέρθηκε στην ανάγκη μείωσης των ενοικίων και φυσικά έχει δίκιο, θέλω, όμως, να γνωρίζω εάν η δικιά του άποψη είναι αν θα πρέπει να επιδοτηθούν τα ενοίκια από το κράτος ή νομίζει ότι θα πρέπει οι ιδιοκτήτες των ακινήτων να τα μειώσουν;

Η δεύτερη ερώτηση αφορά τον εκπρόσωπο των τουριστικών υπαλλήλων, νομίζω τον κ. Παπαγεωργίου. Ανέφερε ότι οι εργοδότες, οι ξενοδόχοι έχουν κερδίσει πάρα πολλά χρήματα. Νομίζω ότι κάνει πολύ μεγάλο λάθος. Έχουν, επίσης, πολύ μεγάλα προβλήματα. Εξ όσων γνωρίζουμε το 70% περίπου είναι υπερχρεωμένοι. Τα ξενοδοχεία, άλλωστε, έχουν ένα λάθος επιχειρηματικό μοντέλο. Φαίνεται από το ξεκίνημα. Πουλάνε πολύ φθηνά τα προϊόντα τους, απομυζούνται από τις ξένες εταιρείες και σε τελική ανάλυση είναι οι πιο πολλοί υπερχρεωμένοι.

Θα ήθελα να του πω, λοιπόν, ότι αν δε στηριχθούν οι ξενοδόχοι, στην πλειοψηφία τους, φυσικά, δε μπορούν να στηρίξουν. Αυτό που θα χρειαζόταν είναι οι δικές του προτάσεις και όχι η απλή κριτική.

Καταλαβαίνουμε όλοι μας ότι δε μπορεί να ζήσει ένας οποιοσδήποτε εργαζόμενος στον τομέα με 1500 €, για ολόκληρο το χρόνο, με τη διαφορά ότι δεν είναι θέμα των ξενοδόχων, εάν, όπως είπα, δεν στηριχθούν, αλλά αίτημα του κράτους που θα έπρεπε να στηρίξει τους συγκεκριμένους υπαλλήλους.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Ο κ. Γιαννάκος, έχει το λόγο.

**ΜΙΧΑΗΛ ΓΙΑΝΝΑΚΟΣ (Πρόεδρος της Πανελλήνιας Ομοσπονδίας Δημόσιων Νοσοκομείων):** Κύριοι Υπουργοί, κυρίες και κύριοι Βουλευτές, ευχαριστούμε για την πρόσκληση. Θέλουμε να πούμε για τις ΠΝΠ και τις άλλες διατάξεις, που κυρώνονται στη Βουλή, τα εξής.

Πράγματι, διατάξεις των Πράξεων Νομοθετικού Περιεχομένου βοήθησαν στον έλεγχο της πρώτης φάσης της πανδημίας, μαζί, όμως, με την υπεύθυνη στάση που επέδειξαν οι πολίτες, αλλά έκρυψαν τις χρονικές παθογένειες του Εθνικού Συστήματος Υγείας, για τις οποίες έχουμε μιλήσει πάρα πολλές φορές, διαχρονικά.

Ισχυρή δημόσια υγεία λέμε ότι θέλουμε όλοι αλλά δεν γίνεται, όμως, με χρηματοδότηση 5% του Α.Ε.Π., για δημόσιες δαπάνες υγείας, με 40.000 κενές οργανικές θέσεις και με 650 ΜΕΘ αντί 3.500, που διαθέτουν τα δημόσια νοσοκομεία, ενώ πριν την κρίση διέθεταν μόνο 550 ΜΕΘ, με δεδομένο ότι τον επόμενο χειμώνα περιμένουμε και γρίπη και κορονοϊό, με βάση τους ειδικούς.

Προσελήφθησαν, πράγματι, στο σύστημα 3.700 συμβασιούχοι υπάλληλοι, με βάση τα στοιχεία του Υπουργείου Υγείας. Ήρθαν στο τέλος Μαρτίου, δε μπόρεσαν να εγκλιματιστούν και δεν προσέφεραν στην περίθαλψη περιστατικών κορονοϊού. Είναι όμως απαραίτητοι στο σύστημα.

Στηρίχθηκε το σύστημα κυρίως στο παλιό προσωπικό, που ανεστάλησαν οι άδειές του, το οποίο είναι τρεις μήνες μέσα στα νοσοκομεία και δίνει νυχθημερόν τη μάχη για να περιθάλπει τα περιστατικά.

Ταυτόχρονα, έχουν αποσπαστεί, μετακινηθεί υπάλληλοι, νοσηλευτές και γιατροί από τα Κέντρα Υγείας που πρέπει να επιστρέψουν, γιατί γνωρίζουμε τις ανάγκες της πρωτοβάθμιας περίθαλψης και το ρόλο που μπορεί να παίξει, όταν μόνο το 10% των Ελλήνων έχουν οικογενειακό γιατρό.

Το επόμενο χρονικό διάστημα λήγουν συμβάσεις υπαλλήλων, γιατρών και νοσηλευτών. Επιπλέον, βγήκαν τα αποτελέσματα, οι προσωρινοί πίνακες της 2Κ από το ΑΣΕΠ, που οι μισοί υπάλληλοι της Τεχνολογικής Εκπαίδευσης είναι εκτός των πινάκων επιτυχόντων.

Θα πρέπει στο νομοσχέδιο αυτό ή σε επόμενο, η Κυβέρνηση, αφού είναι πολεμιστές που πολέμησαν στην πρώτη γραμμή, όπως είπε και δικαιούνται μια θέση στο δημόσιο, να προβλέψει ή την ανανέωση των συμβάσεων ή τη μονιμοποίησή τους.

Στο άρθρο 32, προβλέπεται η παράταση των συμβάσεων του προσωπικού που υπηρετεί στις υπηρεσίες στήριξης. Εκεί είναι μόνο για τη σίτιση και τη φύλαξη, ενώ θα πρέπει να προβλεφθεί και η καθαριότητα.

Ταυτόχρονα, θα πρέπει να υπάρξει διόρθωση στο άρθρο να επιτραπεί στα νοσοκομεία να συνεχίσουν συνάπτουν συμβάσεις εργασίας με προσωπικό, γιατί έτσι όπως είναι θα επιστρέψουν οι εργολάβοι. Ήδη, νοσοκομεία έχουν προκηρύξει διεθνείς διαγωνισμούς, επειδή δεν υπάρχει δυνατότητα σύναψης συμβάσεων για το 2020, μέχρι το 2019 ήταν ο νόμος και οι εργολάβοι βρίσκονται προ των πυλών των νοσοκομείων.

Θα πρέπει, λοιπόν, η διάταξη αυτή να συμπληρωθεί με την δυνατότητα στα νοσοκομεία να συνάπτουν συμβάσεις εργασίας.

Στο άρθρο 27, υπάρχει δωρεά για τους εργαζόμενους του Ιδρύματος Σ. Νιάρχου. Εκεί, να μου επιτρέψετε να σας πω, ότι υπάρχει μεγάλη αναστάτωση στα νοσοκομεία. Έχουν ξεχαστεί σημαντικές υπηρεσίες και ειδικότητες, το παραϊατρικό προσωπικό, οι τραυματιοφορείς, το ΕΚΑΒ και τμήματα, όπως το Τμήμα Επειγόντων Περιστατικών, είναι εκτός της δωρεάς αυτής.

Αυτά θα πρέπει να συμπληρωθούν, γιατί δημιουργήσουν διχόνοια στο προσωπικό.

Τώρα που τα «χειροκροτήματα» τελείωσαν, θα πρέπει να υλοποιηθούν οι δεσμεύσεις της Κυβέρνησης, όπως είναι η ένταξή μας στα βαρέα και ανθυγιεινά και η βελτίωση των μισθών μας. Διορίζονται διοικητικά συμβούλια στα νοσοκομεία και δεν περιλαμβάνονται οι εκπρόσωποι των γιατρών αλλά και του λοιπού προσωπικού, παρότι η θητεία τους δεν έληξε. Ο Υπουργός θα πρέπει να το ρυθμίσει αυτό για να μην συνεχίζεται.

Θεωρούμε θετικό, ότι, τελικά, δεν επέμεινε η Κυβέρνηση να περιλάβει τους δύο κλάδους, το νοσηλευτικό προσωπικό, που πραγματικά θα δίχαζε το προσωπικό. Θέλουμε, όμως, ενιαίο κλάδο με διακριτά καθήκοντα, που πιστεύουμε ότι σε επόμενο νομοσχέδιο θα περιληφθεί.

Οπωσδήποτε χρειάζεται χρηματοδότηση, στελέχωση στα δημόσια νοσοκομεία, στο δημόσιο σύστημα υγείας, για να έχουμε ένα ισχυρό σύστημα, γιατί ακόμη και με το προσωπικό που τώρα προσλήφθηκε, είμαστε στη στελέχωση του 2018 που κανέναν δεν ικανοποιούσε, γιατί από το ΄18 μέχρι σήμερα δεν έγινε καμία πρόσληψη προσωπικού.

Αντίθετα, αποχώρησαν προς συνταξιοδότηση 4.000 γιατροί, νοσηλευτές και λοιπό προσωπικό. Ως εκ τούτου, λοιπόν, δεν υπάρχει βελτίωση .

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Προεδρεύων των Επιτροπών):** Το λόγο έχει η κυρία Ελευθεριάδου.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Εγώ θέλω να κάνω ερωτήσεις προς τον εκπρόσωπο της Κ.Ε.Δ.Ε. Θέλω να μας απαντήσει αν δόθηκε έκτακτη οικονομική ενίσχυση στους Δήμους, εν μέσω κορονοϊού, ώστε να αποτραπεί η «κατάρρευση» από τη μείωση των ανταποδοτικών εσόδων, αλλά και από συσσωρευμένες υποχρεώσεις. Αναφέρομαι στην έκτακτη ενίσχυση πέραν του δανεισμού που προβλέπει η Π.Ν.Π., δηλαδή, των προκαταβολών που μπορούν να παίρνουν οι Δήμοι από τις ΚΑΠ.

Αυτή η ενίσχυση ήταν επαρκής; Δόθηκαν έκτακτα χρήματα για την προμήθεια από τους Δήμους των προβλεπόμενων μέτρων ατομικής προστασίας;

Επειδή ο εκπρόσωπος της Κ.Ε.Δ.Ε. μάς είπε για τη δυνατότητα να προμηθευτούν ψηφιακούς δέκτες οι Σχολικές Επιτροπές, θέλω να μας απαντήσει αν προμηθεύτηκαν τελικά και πόσα παιδιά καλύφθηκαν στους Δήμους από αυτές τις προμήθειες.

Ξέρετε, κύριε Πρόεδρε, στη Φιλοθέη μπορεί να έχουν laptop και άλλα μέσα για να μπορούν να παρακολουθούν τα μαθήματά τους τα παιδιά, αλλά στα χωριά της Καβάλας, κυρίως στα ορεινά, το πρόβλημα ήταν πάρα πολύ μεγάλο. Λάμβανα καθημερινά δεκάδες τηλέφωνα από γονείς, οι οποίοι δεν είχαν την οικονομική δυνατότητα να αγοράσουν laptop.

Μάλιστα οι γονείς έλαβαν δύο e-mail. Το πρώτο έλεγε «δηλώστε μας ποιοι έχετε ανάγκες από τα σχολεία» -ήρθε και σε μένα αυτό το e-mail- και σε μία μέρα το πήραν πίσω και είπαν ότι δεν ισχύει και ότι θα δώσουν οι Σχολικές Επιτροπές μετρημένα laptop σε κάποια άτομα. Καταλαβαίνετε ότι στο τέλος κανείς δεν πήρε τίποτα, τουλάχιστον, στην περιοχή μου.

Θέλω να μάθω τι έχει γίνει σε όλους τους Δήμους και αν ο εκπρόσωπος της Κεντρικής Ένωσης Δήμων Ελλάδος ήταν ικανοποιημένος από αυτό που έγινε για το θέμα που ανέφερα.

Θα ήθελα να κάνω και μία ερώτηση στον εκπρόσωπο της Εθνικής Αρχής Διαφάνειας. Δεν ξέρω αν γνωρίζει τις δηλώσεις της Ενιαίας Ανεξάρτητης Αρχής Δημοσίων Συμβάσεων, η οποία διαπίστωσε ότι η χρήση των Πράξεων Νομοθετικού Περιεχομένου συνιστά αποσπασματική νομοθέτηση που υπονομεύει τη διαφάνεια των δημοσίων συμβάσεων .

Κορωνίδα αυτών είναι η απευθείας ανάθεση δράσεων τουριστικής προβολής της χώρας στο εξωτερικό, όχι στον ΕΟΤ αλλά στην εταιρεία Marketing Greece Α.Ε., η οποία ανήκει στο Σύνδεσμο Ελληνικών Τουριστικών Επιχειρήσεων. Παράλληλα, προκύπτουν γκρίζες ζώνες και στις συμβάσεις που προκύπτουν από δωρεές στο άρθρο 62. Το ίδιο επεσήμανε και ο Οργανισμός Οικονομικής Συνεργασίας και Ανάπτυξης, ο οποίος τόνισε ότι η κρίση δημιουργεί ευκαιρίες για πολλές παραβιάσεις στον τομέα ακεραιότητας και καταστάσεις που θα μπορούσαν να εντείνουν την απάτη και τη διαφθορά ιδίως στις δημόσιες συμβάσεις. Θέλω, επομένως, να μας πει την άποψή του για τις δηλώσεις αυτές ο εκπρόσωπος της Εθνικής Αρχής Διαφάνειας και τι προτίθεται να κάνει η Αρχή αυτή, εάν προτίθεται να ελέγξει τις δημόσιες συμβάσεις.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Προεδρεύων των Επιτροπών)**: Το λόγο έχει ο κ. Ζυγούρης, εκπρόσωπος της Κ.Ε.Δ.Ε.

**ΠΑΝΑΓΙΩΤΗΣ ΖΥΓΟΥΡΗΣ (Νομικός Σύμβουλος της Κεντρικής Ένωσης Δήμων Ελλάδας – Κ.Ε.Δ.Ε.)**: Να ξεκινήσω από το τελευταίο που ρωτάει η κυρία για τα ζητήματα των Σχολικών Επιτροπών και την προμήθεια των laptop. Δεν είμαι σε θέση να σας απαντήσω πανελλαδικά, γιατί, όπως ξέρετε, είναι πάρα πολλές Σχολικές Επιτροπές για να σας πω ακριβώς ποιες προμηθεύτηκαν, πόσα laptop, αλλά και πώς τα διένειμαν αυτά στους μαθητές. Το βέβαιο είναι ότι υπήρξαν προμήθειες, αλλά ο κάθε Δήμος ή η κάθε Σχολική Επιτροπή εκτιμούσε με τα δικά της κριτήρια πού θα δώσουν αυτά τα laptop. Γι’ αυτό το λόγο είναι πάρα πολύ δύσκολο εγώ να σας πω συγκεκριμένα για κάποιες Σχολικές Επιτροπές ή και για όλες, πώς ακριβώς διανεμήθηκαν και πόσα laptop διανεμήθηκαν. Εκείνο το οποίο, όμως, είναι βέβαιο είναι ότι αυτό που προέβλεπε η Πράξη Νομοθετικού Περιεχομένου είναι ότι όσον αφορά τις δαπάνες οι οποίες απαιτούνται για την προμήθεια αυτών θα καλύπτονταν από πόρους του Δήμου.

Όσον αφορά το θέμα της επιχορήγησης μέσω των ΚΑΠ, δηλαδή της έκτακτης επιχορήγησης - καταρχήν μέχρι σήμερα έχουν δοθεί 75 εκατ. € πρόσθετη επιχορήγηση – η ΚΕΔΕ έχει ζητήσει γύρω στα 200 εκατ. € και κάτι. Είμαστε σε διαπραγμάτευση, δεν έχουν ακόμη δοθεί αυτά τα οποία ζητά η ΚΕΔΕ, πέραν του ποσού των 75 εκατ. €. Αυτό ήθελα να πω.

**ΣΟΥΛΤΑΝΑ ΕΛΕΥΘΕΡΙΑΔΟΥ**: Για να απαντηθεί η ερώτησή μου, αυτά τα 75 εκατ. € είναι μέσω των ΚΑΠ.

**ΠΑΝΑΓΙΩΤΗΣ ΖΥΓΟΥΡΗΣ (Νομικός Σύμβουλος της Κεντρικής Ένωσης Δήμων Ελλάδας – Κ.Ε.Δ.Ε.)**: Είναι πρόσθετη επιχορήγηση. Λόγω ακριβώς της κατάστασης, ζητήσαμε ως πρόσθετη επιχορήγηση από τους ΚΑΠ και δόθηκαν τα 75 εκατ. ευρώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Προεδρεύων των Επιτροπών)**: Το λόγο έχει ο κ. Καβαθάς.

**ΚΩΝΣΤΑΝΤΙΝΟΣ ΚΑΒΑΘΑΣ (Πρόεδρος της Γενικής Συνομοσπονδίας Επαγγελματιών Βιοτεχνών Εμπόρων Ελλάδας – Γ.Σ.Ε.Β.Ε.Ε.)**: Στον κ. Βιλιάρδο, φαντάζομαι θέλετε να απαντήσω. Σε ,τι αφορά τη μείωση των ενοικίων, είναι σαφές ότι τουλάχιστον μέχρι τις 31/12 του τρέχοντος έτους θα πρέπει να παραμείνει η ρύθμιση σε ισχύ. Βέβαια, πρέπει ο κ. Βεσυρόπουλος να βάλει το χέρι στην τσέπη για να καλύψει και τους ιδιοκτήτες, γιατί δε γίνεται διαφορετικά, δεν μπορεί να ζητάμε μονομερώς, πρέπει κάτι να τους δώσουμε. Σε ό,τι αφορά την επιδότηση του ενοικίου από το Κράτος, είναι ακριβώς αυτό που απηύθυνα στον κ. Βεσυρόπουλο.

Σε ό,τι αφορά τις επιχειρήσεις που θα κλείσουν, σύμφωνα με την έκτακτη έρευνα του Ινστιτούτου της Γ.Σ.Ε.Β.Ε.Ε., στο ερώτημα «εάν κινδυνεύει η επιχείρησή σας να κλείσει» μία στις επτά επιχειρήσεις δηλώνουν ότι «υπάρχει ο κίνδυνος να κλείσω».

Αυτό σημαίνει με προβολή 100.000 επιχειρήσεις και αν αυτό συμβεί, το απευχόμεθα όλοι, θα μιλάμε για 250.000 χαμένες θέσεις. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Προεδρεύων των Επιτροπών):** Το λόγο έχει ο κ. Λοβέρδος.

**ΙΩΑΝΝΗΣ ΛΟΒΕΡΔΟΣ:** Ευχαριστώ, κύριε Πρόεδρε. Ήθελα να ρωτήσω τον κύριο Καββαθά, τον οποίον, άκουσα με πολύ μεγάλο ενδιαφέρον, γιατί αναφέρεται σε κάτι που όλοι συμμεριζόμαστε. Είναι μεγάλη η αγωνία μας για το μέλλον των μικρομεσαίων επιχειρήσεων και κυρίως των επιχειρήσεων εστίασης που αποτελούν καλώς η κακώς την καρδιά της ελληνικής οικονομίας σήμερα και ένιωσα πάρα πολύ άσχημα που είπε ότι υπάρχει το ενδεχόμενο να κλείσουν τόσες πολλές επιχειρήσεις, να μείνουν άνεργοι τόσοι πολλοί άνθρωποι. Ελπίζω να μην επιβεβαιωθείτε, κύριε Καββαθά, όπως το ελπίζετε και εσείς.

Θέλω να μείνω σε αυτά που είπατε σε ένα μόνο σημείο, το οποίο, το βρήκα πάρα πολύ ενδιαφέρον. Αναφερθήκατε σ αυτά τα επιδοτούμενα δάνεια μέσω τραπεζών και είπατε κάτι το οποίο, είναι πραγματικότητα. Ότι οι τράπεζες ζητούν εγγυήσεις για το επιπλέον του ποσού που δεν καλύπτεται από την κρατική εγγύηση και ζητούν πολλές φορές, όχι μόνο εμπράγματες εγγυήσεις, ακόμα και εγγυήσεις σε μετρητά σε δεσμευμένους λογαριασμούς, κάτι το οποίο, είναι πάρα πολύ δύσκολο ασφαλώς για επιχειρήσεις, οι οποίες, είναι στην άκρη του γκρεμού και επιχειρήσεις που, ούτως η άλλως, μπορεί να βρίσκονται ακόμη και στον Τειρεσία ή να χρωστούν ήδη στις τράπεζες.

Όμως, θα περίμενα από εσάς, αγαπητέ κύριε Καββαθά και από τον επιχειρηματικό κόσμο, στην προσπάθεια αυτή που κάνει η κυβέρνηση, η οποία, είναι μια προσπάθεια μέσα στο πλαίσιο του εφικτού, γιατί, όπως ξέρετε, δεν είναι και απεριόριστες οι δυνατότητες που έχουμε. Τι αντιπροτείνετε; Τι θα μπορούσε, δηλαδή, να γίνει, ώστε και τα δάνεια αυτά να δοθούν σε αυτούς που πραγματικά έχουν ανάγκη, γιατί, όντως, αυτή τη στιγμή, δεν μπορούν να δοθούν υπό τις συνθήκες που περιγράψατε και πώς αυτό θα μπορούσε να βελτιωθεί από πλευράς του Υπουργείου και της κυβέρνησης; Τι παρεμβάσεις θα μπορούσαν να γίνουν, ώστε να χορηγηθούν αυτά τα δάνεια που είναι απαραίτητα για κάποιες επιχειρήσεις, που όντως, τα έχουν πολύ μεγάλη ανάγκη; Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Προεδρεύων των Επιτροπών):** Το λόγο έχει ο κ. Καββαθάς.

**ΓΕΩΡΓΙΟΣ ΚΑΒΒΑΘΑΣ (Προέδρος της Γενικής Συνομοσπονδίας Επαγγελματιών Βιοτεχνών Εμπόρων Ελλάδος (ΓΣΕΒΕΕ)):** Ευχαριστώ, κύριε Πρόεδρε. Κύριε Λοβέρδο, είναι μία πραγματικότητα που την ξέρουμε όλοι. Αλλά βλέπω μια ατολμία από την πλευρά της κυβέρνησης να επιβάλει το λογικό στις τράπεζες. Οι τράπεζες κινούνται στο δικό τους κόσμο εξακολουθούν να κινούνται. Άλλωστε, έχω ζητήσει από τον Πρόεδρο της Βουλής κατά την Παρασκευή, με έγγραφο από τη Συνομοσπονδία, να συγκληθούν οι Επιτροπές Παραγωγής και Εμπορίου και Οικονομικών Υποθέσεων, να κληθούν οι τράπεζες και να μας που έδωσαν και με ποιους τρόπους έδωσαν τα δάνεια στις επιχειρήσεις μέσω του προγράμματος ΤΕΠΙΧ ΙΙ, του πρώτου κύκλου που έχει κλείσει .

Σε ότι αφορά την πρότασή μας, είναι ότι πρέπει να είναι απευθείας η χρηματοδότηση από το κράτος έστω και αν αυτά είναι δανεικά. Δε μπορεί να λειτουργήσει το τραπεζικό σύστημα με τη λογική που πρέπει να λειτουργήσει. Δηλαδή, λειτουργεί με τη λογική, λες και η χώρα δεν πέρασε μια δεκαετή οικονομική κρίση, ήμασταν διαρκώς σε περίοδο ανάπτυξης και βεβαίως, τότε, θα ζητούσε, ενδεχόμενα και εγγυήσεις και cash collateral και εμπράγματες εξασφαλίσεις, αλλά αυτό θα συνέβαινε σε μια εποχή κανονικότητας. Δε μπορεί να γίνει σε μια εποχή μη κανονικότητας και βεβαίως, λαμβανομένου υπόψη και του βίαιου κλεισίματος των επιχειρήσεων που ορθά έκανε η κυβέρνηση και προστάτευσε τη δημόσια υγεία.

Τώρα, οι επιχειρήσεις εστίασης δεν έχουν ανταμειφθεί για την προσφορά τους στην εθνική οικονομία. Είπατε, πολύ σωστά, ότι ένας κλάδος βασικός της εθνικής οικονομίας. Είναι εντάσεως εργασίας. Απασχολούν 330.000 εργαζόμενους, περίπου τους μισούς εργαζόμενους που δουλεύουν στο Ελληνικό Δημόσιο και η αντιμετώπιση από το Κράτος είναι στο επίπεδο των 43 εκατ. €, που αφορά στη μείωση του συντελεστή Φ.Π.Α. από 24% σε 13% στον καφέ, στα μη αλκοολούχα ποτά και στα ροφήματα.

Θεωρώ ότι υποτιμάται η προσφορά του κλάδου. Εγώ, ντρέπομαι και που το σκέφτομαι ότι δεν επέλεξε η Κυβέρνηση, να ενισχύσει πραγματικά τον κλάδο με μείωση στο 6%, λαμβανομένου υπόψη ότι έχουμε ένα μεγάλο κομμάτι του κλάδου, που είναι εποχιακά λειτουργούσες επιχειρήσεις. Έχουν χάσει περίπου το μισό της τουριστικής περιόδου. Το υπόλοιπο μισό είναι με την αβεβαιότητα, που όλοι ξέρουμε. Ελπίζουμε, να πετύχουμε ό,τι καλύτερο δυνατόν στην προσέλευση ξένων επισκεπτών στη χώρα.

Έχουμε συμπληρώσει στο brand name μας και την επιτυχία, που είχαμε στο υγειονομικό επίπεδο. Η χώρα είναι ίσως ο ασφαλέστερος τουριστικός προορισμός στην Ευρώπη, για να μην πω στο υφήλιο και θεωρώ ότι θα πρέπει, να μειωθεί, με για να περάσει και η μείωση αυτή στην κατανάλωση. Διότι όλη η κοινωνία έχει υποστεί τις συνέπειες της πανδημίας και σε οικονομικό επίπεδο κι αυτό το δείχνουν πολύ εύκολα τα χθεσινά στοιχεία της πρώτης μέρας λειτουργίας των επιχειρήσεων, που η εστίαση είδε μία μείωση του κύκλου εργασιών της της τάξεως του 95%.

Αυτή είναι μία πραγματικότητα, που πρέπει, να τη δει η Κυβέρνηση με άλλο μάτι και να περάσει στην κατανάλωση η μείωση και, ταυτόχρονα, να μπορέσουμε, να σταθούμε στις επιχειρήσεις, να κρατήσουμε τις θέσεις εργασίας, γιατί το ζητούμενο είναι και κατά τη ρήση του κ. Πρωθυπουργού, να είμαστε την επόμενη μέρα όλοι μαζί και οι επιχειρήσεις ζωντανές και οι εργαζόμενοι σε θέσεις απασχόλησης, που είχαν προ του κορονοϊό.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Προεδρεύων των Επιτροπών):** Το λόγο έχει ο κ. Βιλιάρδος

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Είχα ρωτήσει προηγουμένως τον κ. Καββαθά, εάν ισχύουν οι πληροφορίες μας, σύμφωνα με τις οποίες όταν οι τράπεζες δανείζουν π.χ. 200.000 σε έναν σύμφωνα με την εγγύηση του Κράτους - δηλαδή, όταν το Κράτος εγγυάται 80% - απαιτούν το 20% μετρητοίς. Δε νομίζω ότι πήρα κάποια απάντηση. Θα τον παρακαλούσα, να μου απαντήσει, εάν, πράγματι, ισχύουν οι πληροφορίες μας.

Μετά ανέφερε κάτι για δάνεια απευθείας των επιχειρηματιών από το Κράτος. Πως το φαντάζεται αυτό το πράγμα;

Το τρίτο, ανέφερε ότι η εστίαση έχει μείωση του τζίρου της κατά 95%. Είναι δυνατό, όμως, με 95% μείωση του τζίρου να κλείσουν μόνο 1 στις 7 επιχειρήσεις; Μου φαίνεται πολύ περίεργο.

Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Προεδρεύων των Επιτροπών):** Κύριε Καββαθά, έχετε το λόγο.

**ΓΕΩΡΓΙΟΣ ΚΑΒΒΑΘΑΣ (Πρόεδρος της Γενικής Συνομοσπονδίας Επαγγελμάτιών Βιοτεχνών Εμπόρων Ελλάδος (Γ.Σ.Ε.Β.Ε.Ε.)):** Καταρχάς, αυτό που είπα, 1 στις 7 επιχειρήσεις αφορά στο σύνολο των επιχειρήσεων του κλάδου της εστίασης. Η μία είναι η έρευνα που έκανε στο σύνολο των επιχειρήσεων και όχι τον κλάδο της εστίαση. Είναι η έρευνα, που έκανε το Ινστιτούτο της Γ.Σ.Ε.Β.Ε.Ε. για το σύνολο των επιχειρήσεων της χώρας.

Στην εστίαση η εκτίμηση είναι ότι 1 στις 3 επιχειρήσεις κινδυνεύει, να κλείσει και δε θα το δούμε αύριο το πρωί αυτό, θα το δούμε, όμως, στην αποτίμηση της κατάστασης, στο τέλος της καλοκαιρινής περιόδου.

Αναφορικά στο πώς φαντάζομαι την απευθείας χρηματοδότησή του από το Κράτος, τη φαντάζομαι στο πλαίσιο, όπως ακριβώς γίνεται η επιστρεπτέα προκαταβολή, βέβαια, με τις προϋποθέσεις όχι αυτές που έχει η επιστρεπτέα προκαταβολή, διότι αυτές οι προϋποθέσεις βγάζουν εκτός πολλές επιχειρήσεις και αντιλαμβάνεστε, γιατί δεν υπήρχε και η αυξημένη ζήτηση, όπως θα ήταν λογικό, να υπάρξει. Αν θυμάμαι καλά και δεν με απατά η μνήμη μου 150.000 επιχειρήσεις προσέφυγαν, 90.000 επιχειρήσεις ήταν εκείνες, οι οποίες πέρασαν το πρώτο έλεγχο και, τελικώς, περίπου 50.000 με 55.000 θα είναι οι επιχειρήσεις, που θα πάρουν την εισπραχθέα προκαταβολή. Βέβαια, μιλάμε, ιδιαίτερα, για τις μικρές επιχειρήσεις. Μιλάμε για ποσά, τα οποία είναι της τάξεως των 2000, των 4000, των 6000, των 8000 ευρώ.

Χρειαζόμαστε μία μεγαλύτερη χρηματοδότηση, όπως, επίσης, χρειαζόμαστε μία χρηματοδότηση μέσα από την αναπτυξιακή τράπεζα. Ένας άλλος τρόπος να λειτουργήσουμε αν πραγματικά η αναπτυξιακή τράπεζα, που θεσμοθετήθηκε από την προηγούμενη κυβέρνηση λειτουργήσει ως τράπεζα και αυτό ήταν αυτό που ζητούσαμε, - η Γ.Σ.Ε.Β.Ε.- από το 2007, αν δεν με απατά η μνήμη μου, μια τράπεζα ειδικού σκοπού με κατεύθυνση συγκεκριμένη τη μικρομεσαία, μικρή και πολύ μικρή επιχειρηματικότητα, αυτοί που ήταν αποκλεισμένοι από το τραπεζικό σύστημα και στις εποχές της κανονικότητας. Διότι και στις εποχές της κανονικότητας το 50% δεν προσέφευγε στην τράπεζα και το 50% των επιχειρήσεων που εκπροσωπεί η Γ.Σ.Ε.Β.Ε.Ε., όταν προσέφυγε, το 85%, κατά το κοινώς λεγόμενο, έτρωγε την πόρτα.

Είναι αλήθεια και είναι πραγματικότητα το ερώτημα του κ. Βιλιάρδου, ότι οι τράπεζες ζητούν τουλάχιστον το 20% cash collateral για να δώσουν το δάνειο, όταν έχουν την εξασφάλιση του ελληνικού δημοσίου.

Δεν θέλω να μιλήσω για την υποψία μου περί αναχρηματοδoτήσεων παλαιότερων δανείων. Ελπίζω, εφόσον ο κύριος Πρόεδρος της Βουλής αποδεχτεί το αίτημά μας και συγκληθούν οι δύο επιτροπές, να έρθουν οι τράπεζες και να μας φέρουν στοιχεία ότι δεν έχουν κάνει αναχρηματοδότηση δανείου.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Προεδρεύων των Επιτροπών):**  Ευχαριστούμε πολύ κ. Καββαθά.

Το λόγο έχει ο κ. Παπαχριστόπουλος.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ (Εισηγητής της Μειοψηφίας):** Θέλω να ρωτήσω τον αριθμό των πολιτών που εκπροσωπεί η Γ.Σ.Ε.Β.Ε.Ε. σε όλα τα μήκη και σε όλο το φάσμα της εκπροσώπησής της, δηλαδή, μικροεπιχειρήσεις, εργαζόμενους κ.λπ.. Τον αριθμό που εκπροσωπεί η Γ.Σ.Ε.Β.Ε.Ε. σε επίπεδο αριθμών ελληνικής επικράτειας. Αυτό θέλω να ρωτήσω.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Προεδρεύων των Επιτροπών):**  Το λόγο έχει ο κ. Καββαθάς.

**ΓΕΩΡΓΙΟΣ ΚΑΒΒΑΘΑΣ** (Πρόεδρος της Γενικής Συνομοσπονδίας Επαγγελματιών Βιοτεχνών Εμπόρων Ελλάδας – Γ.Ε.Β.Ε.Ε.): Κύριε Πρόεδρε, η Γενική Συνομοσπονδία Επαγγελματιών Βιοτεχνών Εμπόρων Ελλάδος έχει στη δύναμή της 90 ομοσπονδίες, 1.250 πρωτοβάθμιες ενώσεις, έχει 140.000 φυσικά μέλη, εκπροσωπεί εν δυνάμει 600.000 επιχειρήσεις και ελέγχει περίπου 1.700.000 εργαζόμενους σε επιχειρήσεις που εκπροσωπεί.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Προεδρεύων των Επιτροπών):**  Κυρίες και κύριοι συνάδελφοι ολοκληρώθηκε η δεύτερη κοινή συνεδρίαση των Διαρκών Επιτροπών Κοινωνικών και Οικονομικών Υποθέσεων και η ακρόαση εξωκοινοβουλευτικών προσώπων.

Η τρίτη συνεδρίαση υπενθυμίζω θα γίνει το απόγευμα στις 15.00.

Ευχαριστούμε θερμά τους φορείς.

Κύριε Υπουργέ, κυρίες και κύριοι συνάδελφοι λύεται η συνεδρίαση .

Στο σημείο αυτό έγινε η γ΄ ανάγνωση των καταλόγων των μελών των Επιτροπών.

Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ. Βρυζίδου Παρασκευή, Γιόγιακας Βασίλειος, Ευθυμίου Άννα, Κρητικός Νεοκλής, Πνευματικός Σπυρίδων, Λοβέρδος Ιωάννης, Στεφανάδης Χριστόδουλος, Χρυσομάλλης Μιλτιάδης, Αβραμάκης Ελευθέριος, Μεϊκόπουλος Αλέξανδρος, Μιχαηλίδης Ανδρέας, Ξανθός Ανδρέας, Πολάκης Παύλος, Ζαχαριάδης Κωνσταντίνος, Μουλκιώτης Γεώργιος, Πουλάς Ανδρέας, Κατσώτης Χρήστος, Αθανασίου Μαρία, και Απατζίδη Μαρία.

Από τη Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ. Βολουδάκης Κωνσταντίνος - Μανούσος, Βούλτεψη Σοφία, Δημοσχάκης Αναστάσιος, Καλογιάννης Σταύρος, Αλεξιάδης Τρύφων, Γκιόλας Ιωάννης, Ελευθεριάδου Σουλτάνα, Παπαδόπουλος Αθανάσιος, Παπανάτσιου Αικατερίνη, Παπαχριστόπουλος Αθανάσιος (Θανάσης), Συρμαλένιος Νικόλαος, Βιλιάρδος Βασίλειος και Λογιάδης Γεώργιος.

Τέλος και περί ώρα 12.00΄ λύθηκε η συνεδρίαση.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ**

**ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**